Tokoh Lepasan Pondok Yang Jadi Rujukan Kewangan Negara

Dalam tempoh berpuasa semasa PKP ini, al-Faqir banyak mengambil manfaat dengan membaca atau menonton pelbagai perkongsian ilmu dari para asatizah melalui pelbagai ruangan maya termasuklah Facebook. Dalam perkongsian ilmiah ini, para asatizah juga sering bercerita tentang tokoh-tokoh ilmuwan yang banyak menyumbang dalam perkembangan ilmu di peringkat arus perdana.

Melalui perkongsian tersebut, al-Faqir dapat mengenali ramai tokoh ilmuwan yang diibaratkan sebagai permata ilmu berharga. Antara mereka ialah Prof Asmadi Naim dan Dr Luqman Abdullah. Apa yang mengkagumkan, mereka berdua merupakan lepasan pondok yang kemudiannya mencapai kejayaan dalam dunia akademik profesional sehingga mampu menyumbang di peringkat negara mahupun antarabangsa.

PROF ASMADI : PANEL RUJUKAN BANK NEGARA

Prof Dr Asmadi bin Mohamed Naim lahir pada 7 Ogos 1970 di Kelantan namun dibesarkan di Pahang. Beliau pernah mendapat pendidikan kitab Turath di Pondok Sg Ular sebelum menyambung pengajian di University of Islamic Studies di Karachi, Pakistan. Beliau kemudiannya melanjutkan pelajarannya di University of Jordan di peringkat Bachelor Degree dalam bidang al-Fiqh wa al-Tasyri’.

Beliau mengambil Master di Universiti Islam Antarabangsa dalam bidang al-Fiqh wa Usul al-Fiqh dengan disertasi berjudul Ahkam al-Rahn wa Tatbiqatuhu al-Muasirah fi Maliziya. Beliau juga mendapatkan ijazah Doktor Falsafah di Universiti Islam Antarabangsa dalam bidang al-Fiqh wa Usul al-Fiqh dengan tesis berjudul Nazariyyah Faskh al-Uqud fi al-Fiqh al-Islami.

Bahkan, beliau juga membuat pengkhususan profesional dalam Chartered Islamic Finance Professional di International Center for Education in Islamic Finance (INCEIF), Islamic Financial Planner (IBFIM dan FPAM) serta Persatuan Penasihat Syariah Malaysia.

Prof Asmadi Aktif menulis pelbagai buku, modul, kertas kerja, jurnal, kolum akhbar dan majalah, ensiklopedia, dan mengadakan seminar serta latihan. Penulisan akademik beliau menjadi rujukan di dalam dan luar negara. Beliau pernah dinobatkan sebagai penulis terbaik bagi Anugerah Pengguna oleh pihak Kementerian Perdagangan Dalam Negeri dan Hal Ehwal Pengguna.

Bahkan beliau turut mendapat pengiktirafan antarabangsa sebagai Education Leadership Award oleh CMO Asia and World Education Congres di Anugerah Kecemerlangan Pendidikan Asia. Beliau banyak mengajar tentang Usul Fiqh dan Kewangan Islam. Bahkan banyak mendapat jemputan bagu pelbagai tugasan akademik ke luar negara seperti Indonesia, Hong Kong, Jepun, Iran dan Sarajevo.

Beliau merupakan Profesor di Islamic Business School UUM, Setiausaha Majlis Profesor UUM, Ahli Majlis Penasihat Syariah Suruhanjaya Sekuriti Malaysia, Ahli Majlis Tertinggi bagi Chartered Institute of Islamic Finance Professional, Ahli Jamaah Ulama Majlis Agama Islam dan Adat Istiadat Melayu Kelantan. Beliau juga merupakan Ahli Panel Pakar Muamalat JAKIM, penerima darjah Paduka Mahkota Kelantan, penasihat Syariah pelbagai agensi antaranya Bank Negara Malaysia dan pelbagai lagi sumbangannya dalam bidang Kewangan Islam

DR LUQMAN : DARI PONDOK KE EDINBURGH

Dr Luqman bin Haji Abdullah lahir pada 12 September 1969 di Kelantan. Beliau pernah mendapatkan pendidikan kitab Turath di Pondok Lubuk Tapah di bawah asuhan bapanya sendiri.

Bachelor Degree di fakulti Syariah Akademi Islam Universiti Malaya. Beliau pernah mengikuti pengajian Undang-Undang Perbandingan di Universiti Islam Antarabangsa. Beliau menyiapkan pengajian peringkat Doktor Falsafah di University of Edinburgh, Scotland dalam bidang Undang-Undang Harta Islam.

Beliau juga aktif dalam pembentangan kertas kerja dalam forum, seminar dan konferens sama ada di peringkat kebangsaan dan antarabangsa di dalam dan di luar negara dalam bidang wakaf, zakat, usul fiqh dan pengajian tradisional dan telah menghasilkan beberapa penulisan ilmiah dalam jurnal jurnal dan prosiding prosiding di dalam dan luar negara.

Di peringkat profesional, Dr Luqman merupakan Ahli lembaga Pusat Pembangunan Pengajian Pondok Kelantan, Ahli panel pakar Jabatan Kemajuan Islam Malaysia (JAKIM), ahli panel Jemaah Ulama Majlis Agama Islam Dan Adat Istiadat Melayu Kelantan (MAIK), Penasihat Majlis Syariah Amanah Raya Berhad, Penasihat Syariah Suruhanjaya Sekuriti Malaysia, Penasihat Syariah Perbadanan Kemajuan Iktisad Negeri Kelantan, Panel penilai Majlis Kelayakan Malaysia (MQA), Penasihat Akademik Jabatan Syariah dan Fakulti Pengurusan Muamalat Kolej Universiti Islam Antarabangsa Selangor (KUIS), Ahli Komiti Syariah MAA Takaful dan Bank of Tokyo-Mitsubishi UFJ Malaysia.

Kepakaran Dr Luqman antaranya adalah Panel Pakar Penyelidikan Istilah Wakaf, Penilai Luar bagi Program di sebuah institusi pengajian di Kelantan serta Penilai Pakar bagi Kajian “Pengurusan Dan Kurikulum Pondok Di Malaysia, JAKIM. Beliau pernah mendapat penganugerahan Gold Medal Isu Kutipan Zakat Rentas Sempadan Di Malaysia Menurut Hukum Islam Universiti Malaya. Beliau juga penerima Darjah Kebesaran Jiwa Mahkota Kelantan Yang Amat Mulia, Darjah Kebesaran Negeri Kelantan.

Antara jawatan yang pernah atau sedang disandang oleh Dr Luqman adalah Ketua Jabatan Fiqh dan Usul, Akademi Pengajian Islam Universiti Malaya, Ahli Jawankuasa Penyediaan Dokumen Semakan Kurikulum Program Sarjana Muda Syariah, Ahli Jawatnkuasa Pentadbiran UM Awqaf, Ahli Jawatankuasa Penyediaan Dokumen Akreditasi Semula LPKP 03-2016 APIUM dan pelbagai lagi tugasan serta jawatan akademik di peringkat universiti.

KESIMPULAN

Prof Asmadi dan Dr Lukman merupakan ahli akademik profesional dalam bidang kewangan Islam dan Usul yang berlatar belakangkan institusi pondok Turath.

Al-Faqir tidak mampu menyenaraikan kesemua pencapaian dua orang tokoh ini kerana terlalu banyak untuk ditulis. Malaysia sangat beruntung memiliki ilmuwan yang hebat begini. Walaupun mencapai pelbagai kejayaan profesional di peringkat kebangsaan atau antarabangsa, namun sikap humble atau tawaduk para ilmuwan hasil didikan dari pengajian pondok ini sangat al-Faqir kagumi.

Benarlah bahawa pelajar pondok juga boleh mencapai kejayaan yang gemilang. Malah, ramai lagi golongan pondok yang perlu kita cungkil kisah kejayaan mereka. Moga Prof Asmadi dan Dr Luqman dikurniakan kekuatan dan keberkatan oleh Allah bagi terus berjuang menabur bakti serta menyebarkan ilmu buat umat Islam di Malaysia.


Apakah Ujian Pengesan Penipuan (Poligraf) Tepat?

Pihak polis menjalankan suatu ujian menarik pada Christopher Lee Watts semasa keluarganya dilaporkan hilang. Ujian tersebut dikatakan boleh mengesan penipuan bernama poligrafi.

Apabila gagal, Christopher membuka cerita. Isterinya Shanann Watts telah membµnµh kedua-dua anak mereka bernama Bella dan Celeste. Terlalu marah, Christopher pun membµnµh Shanann.

Kemudian Christopher menyimpan m4y4t Bella dan Celeste dalam sebuah loji minyak. Shanann pula ditanam tidak jauh dari situ (Swason & Coltrain, 2019).

Ada satu perkara utama harus dibincangkan di sini. Ujian poligrafi yang menjadi punca kes ini mula diselesaikan.

Jika pihak polis tidak melaksanakan ujian ini pada Christopher, barangkali tanda tanya ini akan berterusan. Jadi bagaimana ujian poligrafi mengesan penipuan?

Sebelum ujian poligrafi dijalankan, empat alat pengesan akan dipasang pada orang berkenaan untuk merakam kadar pernafasan, denyut nadi, tek4n4n d4r4h dan peluh. Tetapi kadangkala pergerakan lengan dan kaki pun dikira sekali.

Apabila ujian bermula, beberapa soalan mudah akan ditanya dulu. Kadangkala soalan-soalan ini tiada kaitan langsung, kerana tujuannya untuk memahami keadaan paling normal orang berkenaan.

Selepas keadaan normal diketahui, barulah soalan-soalan sebenar diajukan. Teori ujian poligrafi sebenarnya mudah. Cuba mengesan sesuatu perubahan, kalau boleh ketara.

Denyutan laju atau peluh berlebihan selalu menandakan orang berkenaan sedang menipu.

Cara bertanya turut mempengaruhi keputusan akhir. Pelbagai cara akan digunakan, kadang untuk menj3r4t supaya dapat menghidu sesuatu. Apabila jawapan tidak konsisten, perasaan gelisah dapat dilihat dalam ujian poligrafi.

Anggota polis yang melaksanakan ujian ini sudah menerima latihan intensif. Jadi bukan mudah untuk menipu mereka. Tetapi bagaimana jika mereka ditipu juga? Ini menandakan bahawa ujian poligrafi tidak semestinya betul.

Baling Umpan

Ujian poligrafi tidak terhad pada sµspek polis sahaja. Ia menjadi prasyarat untuk bekerja dengan pihak CIA dan FBI (Eggen & Vedantem, 2006).

Amerika Syarikat mempunyai sebuah sistem kehakiman unik untuk Mahkamah Agung. John Roberts menjadi Ketua Hakim Negara sejak 29 September 2005. Beliau ditemani lapan anggota Hakim Agung.

Semasa dilantik sebagai Hakim Agung, Brett Kavanaugh terpaksa menjalani ujian poligrafi untuk membersihkan namanya daripada tuduhan gangguan s3ksµal (Evans, 2018). Kerana Christine Blasey Ford sudah menjalani ujian ini, sambil mempertahankan tuduhannya.

Tetapi ujian poligrafi boleh menjadi umpan pihak polis. Keputusannya tidak boleh digunakan dalam mahkamah. Ia hanya menjadi pemberat kepada pihak polis sahaja. Jika enggan (atas alasan tiada manfaat undang-undang), pihak polis akan mengesyaki sesuatu tidak kena.

Jadi ujian poligrafi menjadi unsur penting dalam pembelaan diri. Walau bagaimanapun, pengakuan dan kenyataan dikeluarkan semasa menjalani ujian poligrafi boleh digunakan dalam mahkamah.

Boleh Tipu Ujian Ini?

Jawapan paling mudah sudah diketahui semua. Tiada sistem di dunia ini betul-betul berkesan. Ujian poligrafi boleh ditipu sesiapa yang pernah menjalani latihan. Sekadar membaca di Internet takkan membuahkan hasil.

Teknologinya rumit dan sangat canggih, sehingga mampu mengesan sesuatu yang tidak dapat dihidu deria semulajadi. Sementara bertanya, pihak berkuasa akan mencari petanda tertentu jika ada unsur penipuan. Jadi prosesnya bukan mudah seperti disangka.

Ada saja cara untuk lulus dalam ujian ini. Tentu sekali kejujuran ialah cara paling baik. Tetapi tiada penj3n4yah yang boleh jujur.

Menariknya, ujian ini tidak semestinya tepat. Ada saja cara untuk lulus (walaupun jika bersalah). Cara paling mudah untuk lulus? Kenalah jujur. Tetapi mana pernah penj3n4yah jujur, kalau ingin meloloskan diri. Maka untuk lulus, kena faham cara ujian ini mengenalpasti penipuan.

Sebelum mula ujian, pihak berkuasa akan bertanya soalan-soalan tidak berkaitan. Seperti yang dikatakan, soalan-soalan ini sebenarnya untuk tahu perasaan paling normal. Jika soalan-soalan sebegini boleh dijawab dengan tenang, mesti soalan-soalan penting pun begitu.

Kalau mula berpeluh-peluh, kira ada benda pelik sedang disembunyikan.

Jadi cara pertama untuk lulus ialah, kena bertenang sepanjang masa. Jangan gugup. Jangan gelabah. Kalau terpaksa gugup dan gelabah, kena buat dari awal. Semasa soalan-soalan remeh ditanya lagi, kena mundar-mandir dan gelabah… supaya apabila gelabah semasa soalan-soalan penting, pihak berkuasa tidak dapat membezakan (Helmenstine, 2019).

RUJUKAN:

Eggen, D., & Vedantem, S. (2006, Mei 1). Polygraph results often in question CIA, FBI defend test’s use in probes. The Washington Post.

Evans, G. (2018, Oktober 4). How credible are lie detector tests? BBC.

Swason, S., & Coltrain, N. (2019, Februari 2). Christopher Watts will serve three life sentences for (ditapiskan) Shanann, 2 daughters. Fort Collins Coloradoan.

Helmenstine, A.M. (2019, Ogos 10). How to pass a lie detector test. ThoughtCo.


Betul Ke Puisi Rumi Sembang Pasal Cinta Dengan Pakwe/Makwe?

Sejak muda remaja, saya gemar menekuni puisi Jalaluddin Rumi. Naif sekali, saya menyangkakan cinta sejati yang Rumi maksudkan adalah kepada perempuan. Maka saya menghabiskan sebahagian umur kepemudaan bagi menjejaki cinta sejati dengan mengejar cinta insan. Dengan sangkaan cinta manusia itulah yang memenuhi keperluan jiwa, maka saya rela mengorbankan segala-galanya bagi mengenal apakah benar indahnya ia bagai dikata.

Rumi kata, cinta itu membutakan.

Sayang sekali, alangkah rugi masa dan tenaga yang dikorbankan untuk redha manusia. Kenapa? Kerana manusia lain pun sama empunya keburukan dan khilaf sepertimana diri sendiri. Tiada kesempurnaan di sini. Hanyalah kekurangan. Dunia bukan syurga. Dunia adalah lapangan nyawa mengharungi kekecewaan, kepedihan dan putus asa. Tentang cinta, adakah Rumi berdusta? Ia tak seindah bagai dikata.

Pengalaman sememangnya mendewasakan. Dengan bimbingan guru mursyid, saya mengenal jalan pertengahan. Bukanlah cinta kepada manusia itu yang membinasakan, tetapi mencintai orang yang salah itu sebenar-benar menyakitkan. Saya pernah meminta supaya hati ini tidak mencintai lagi mana-mana gadis. Maka ujar syeikh, “Sunnah Nabi adalah bernikah, siapa yang membenci sunnah Nabi, bukan dari kalangan umat nabi.” And the rest is history. Berkat doa solehin, termeterailah ikatan suci.

Rupa-rupanya faktor besar kecelaruan saya dahulu dalam memahami Rumi adalah pada pemilihan teks. Buku pertama poem Rumi yang saya miliki adalah terjemahan Coleman Barks. Saya sempat mengumpulkan The Essential Rumi, Rumi: The Big Red Book dan Rumi: The Book of Love.

Hasil kajian lanjut, tahulah saya yang terjemahan Barks kerap lari makna. Misinterpretation. Barks mengagung-agungkan cinta kepada watak feminin yang cenderung difahami sebagai perempuan, sedangkan dalam Mathnawi asal, ianya bukanlah topik utama. Malah cinta kepada perempuan bagi Rumi itu binasa, jika dibanding dengan cinta yang lebih agung, yakni kepada Tuhan. Polemik ini bukan baru terjadi. Bahkan ia disahkan Sultan Valad, anakanda Jalaluddin Rumi sendiri.

Pada sesetengah manuskrip Mathnawi terdapat komentar Sultan Valad dengan dakwat merah. Bila ditanya “mengapa?”, maka Sultan Walad jawab yang orang ramai ni memang bodoh. “Ayahku memaksudkan yang lain, tetapi mereka faham yang lain.” Kalau Rumi cerita tentang agungnya cinta lelaki perempuan, bukan cinta lelaki perempuan itu yang diagungkan. Bukan itu mesejnya. Perhatikan, apa kesimpulan Rumi di akhir bait. Pasti kita ketemu huraian dan pencerahan.

Cinta itu menghampakan

Wajah sebenar cinta manusia yang berjujuran air mata, didedahkan dalam karyanya Divan Syams Tabrizi. Meskipun kisah Laila Majnun itu terpaling romantis, malah banyak dimuatkan dalam Mathnawi, tahukah anda yang pasangan kekasih ini tidak pernah dapat bersama. Diceritakan yang Laila mati akibat merindukan Majnun. Selepas itu Majnun tiba ke kubur Laila dan menangis teresak-esak sampaikan dia jua meninggal dunia kerana patah hati.

Begitulah keadaan dunia dan para pencintanya. Ada suata frasa dari Rumi yang tidak diterjemahkan ke barat, iaitu: “Cinta yang sejatinya hidup adalah kepada al-Hayy (Allah). Manakala cinta kepada makhluk bagaikan sarang labah-labah. Bezanya aku dgn Majnun ada satu. Kami sama-sama mendambakan cinta, tetapi dia menginginkan Laila, aku menginginkan Mawla (Allah). Majnun dan Laila kedua-duanya mati dan menjadi debu. Begitulah kehidupan di dunia ini, hujungnya hanyalah debu. Jika engkau jatuh cinta kepada Tuhanku, engkaulah Lailaku. Engkau menjadi Laila, dengan mencintai Mawla (Allah).”

Kebenaran ini mungkin tidak digemari barat, maka mereka tidak menterjemahkannya. Sedangkan inilah intipati terpenting dalam semua madah cinta dari Rumi. Cinta kepada manusia tidak abadi.

Jikalau Rumi menyuruh kita mengorbankan seluruh tangkai jiwa kepada cinta, itu bukanlah maknanya mengorbankan jiwa kepada awek atau pakwe. Jangan jadi simp. Yang Rumi maksudkan adalah kepada Tuhan. Kekasih abadi.

Punyalah Majnun cintakan Laila. Sanggup mencium tembok kota yang Laila tinggal, berlakon jadi kambing semata-mata nak ke kampungnya Laila, mencari Laila di semua tempat kerana katanya Laila ada di mana saja, sampaikan pengsan bila ada orang menyebut nama Laila. Tapi apa jadi? Mereka terpisah jua. Tidak pernah bersama. Semua itu hanya rindu-rindu yang tidak pernah bersatu.

Ada satu bait dalam Mathnawi yang cukup menjelaskan, apa kaitan Laila Majnun dengan kehidupan cinta kita. Satu masa Majnun nak ke tempat Laila. Jadi dia menaiki seekor ibu unta. Kebetulan unta betina itu baru melahirkan anak. Maka tatkala Majnun menunggang unta itu, ia kerap berpatah balik dek teringatkan anaknya. Lalu, Majnun tarik balik tali kekang, supaya unta itu kembali berjalan lurus. Bila Majnun tertidur, unta itu patah balik lagi.

Begitulah sampai berkali-kali. Jadi, apa Majnun buat? Dia pun terjun turun daripada unta betina itu. Punya sakit dia terjun, sampai patah kaki. Walaupun dah tak mampu berjalan lagi, Majnun terus berguling. Berguling nak ke kotanya Laila. Di sini, apa kata Rumi? Maulana bicara, bergulinglah kepada Tuhanmu. Walaupun dengan kelemahan, dengan kekurangan dan kepayahan pergilah kepada-Nya. Jangan putus asa. Meski sejengkal demi sejengkal, pergilah usah dipeduli pendeknya. Mungkin sedikit di mata kita, tetapi bernilai di pandangan-Nya.

Beda sekali dengan terjemahan Barks. Cinta kepada perempuan yang dianggap segala-galanya itu sebenarnya sekadar bernilai debu bagi Rumi.

Namun, tidak semua cinta kepada perempuan, kepada manusia itu tidak berharga.

“Siang dan malam engkau sentiasa berjuang, berusaha mengubah akhlak lawan-jenismu, untuk membersihkan ketidaksucian mereka dan memperbaiki kesalahan-kesalahan mereka. Lebih baik mensucikan dirimu sendiri melalui mereka daripada mencuba mensucikan mereka melalui dirimu sendiri. Ubahlah dirimu sendiri melalui mereka. Temuilah mereka dan terimalah apa sahaja yang mereka katakan, walaupun dari sudut pandangmu ucapan mereka itu terdengar aneh dan tidak adil,” nyata Rumi.

Manusia yang dicintai itu boleh mati. Rumi sepanjang hidupnya berkahwin dua kali. Setelah isteri pertamanya Gevher Khatun meninggal dunia, Rumi mengahwini seorang janda iaitu Karra Khatun. Perkahwinannya itulah cerminan bagi memperbaiki diri.

Pasangan lebih-lebih lagi dalam rumahtangga adalah ladang pahala. Anggaplah penyatuan lelaki dan perempuan dalam akad pernikahan sebagai suatu madrasah tarbiyah. Cinta sebegini yang disemai di dunia, bisa bertunas membuahkan keabadian di syurga. Dengan syarat, lillahi taala. Cinta andainya bersandar kepada yang tidak mati, akan kekal terukir setelah nafas yang terakhir.

Cinta sejati itu menanti untuk kau temui.


Kisah Gabenor US Hilang Seminggu

Selalu sangat dengar pasal kisah ahli politik pergi bercuti semasa negara dalam masalah. Kisah Mark Sanford walau bagaimanapun menjadi iktibar kepada semua orang.

Pada usia 43 tahun, beliau sudah mempunyai segalanya. Ijazah sarjana dalam bidang perniagaan dari Universiti Virginia mewarnai profil politiknya. Secara peribadi pun, Sanford boleh dikatakan berjaya juga.

Perkahwinannya dengan Jenny Sullivan direzekikan empat cahaya mata dengan harta mungkin mencecah jutaan dolar pada tahun 2002.

Tidak cukup dengan itu, beliau mendapati dirinya jauh lebih layak untuk menjadi Gabenor South Carolina. Hasratnya tercapai pada 5 November 2002. Isu pendidikan dan belanjawan negeri memberikan Sanford kemenangan dalam dua pilihan raya.

Beliau pun pandai mentadbir negeri, kerana masih mendapat sokongan majoriti walaupun mewakili Parti Republikan.

Namun seperti semua, Sanford turut menghadapi masalah semasa krisis kewangan yang bermula pada tahun 2008. Cuma pengendaliannya jauh berlainan untuk dibandingkan dengan gabenor-gabenor lain.

Pada 18 Jun 2009, Sanford menghilangkan diri tanpa memberitahu sesiapa, kecuali stafnya. Satu-satunya lokasi disebut Sanford ialah Appalachian Trail, yang bersaiz 3,500 kilometer dari Gunung Springer, Georgia, ke Gunung Katahdin, Maine.

Orang pertama yang sedar beliau hilang ialah Jim Davenport, dari Associated Press (Byers, 2012). Tiada siapa kisah jika beliau bukan Gabenor South Carolina. Timbalannya begitu marah kerana kerajaan negeri tiada pemimpin “selama empat hari – dan tiada siapa tahu beliau di mana.”

Sanford meninggalkan South Carolina begitu saja. Telefon peribadinya juga ditutup, dengan 15 panggilan tidak terjawab. Ramai tidak berpuas hati, kerana Sanford hilang semasa Hari Bapa. Namun Jenny sebenarnya tidak bimbang pun.

Dan sangkaan Jenny memang tepat, kerana Sanford menghubungi stafnya pada 23 Jun mengatakan beliau pelik kenapa semua terkejut (AP, 2009).

Isterinya Tahu

Mark Sanford bertemu Jenny Sullivan di sebuah parti pantai di Long Island, New York (Davey, 2009). Bermula sebagai sahabat, hubungan mereka akhirnya diikatkan dengan perkahwinan.

Namun rumahtangga mereka berantakan selepas kedatangan María Belén Chapur, seorang wartawan dari Buenos Aires, Argentina.

Chapur merupakan seorang ibu tunggal yang berkemahiran dalam empat bahasa. Mereka bertemu di Uruguay pada tahun 2001, semasa Sanford hanya ahli Kongres.

Kedua-dua mereka bertemu sekali lagi di New York tiga tahun kemudian. Tidak lama kemudian, Sanford dan Chapur pun mengadakan hubungan sulit.

Jenny hanya mengetahui selepas membaca mesej-mesej berbaur cinta antara kedua-dua pihak. Beliau berasa sangat jijik, lebih-lebih lagi apabila Sanford meminta izin untuk bertemu dengan Chapur (Katz, 2010).

Sudahlah bermain kayu tiga, Sanford bersikap buruk siku pula. Hadiah rantai yang diberikan kepada Jenny pun diminta balik sehari kemudian.

Pengakuan Terbuka

Jadi apabila Mark Sanford hilang, Jenny Sullivan tahu lokasinya: bersama María Belén Chapur. Pada 24 Jun 2009, Sanford mendarat di Lapangan Terbang Antarabangsa Atlanta pada jam 0543.

Seorang wartawan sudah diberitahu bahawa Sanford berada di Argentina. Jadi Gina Smith pun menunggu semua penerbangan dari Buenos Aires (Arango & Stelter, 2009).

Sanford perlu menjelaskan bagaimana Appalachian Trail boleh menjadi Buenos Aires. Alasannya hebat: beliau ingin ke Appalachian Trail, tetapi kemudian bertukar angina kerana mahu sesuatu yang “eksotik” (Davenport, 2009).

Itu pun beliau berkata, beliau terpaksa balik awal sebab media terlalu banyak bertanya. Orang Republikan sendiri berkata, Sanford banyak menipu.

Beberapa jam kemudian, Sanford membuat sidang akhbar mengatakan beliau memang curang. Selama dua hari, media kecoh melaporkan pengakuan bahawa Sanford menemui surihatinya (Chapur).

Semua perbelanjaan selama ini dibuat secara tunai, supaya tidak menimbulkan tanda tanya. Malah. beliau mengaku melampaui batasan dengan ramai wanita walaupun berkahwin dengan Jenny. Tetapi Chapur berbeza.

Kejatuhan Seorang Gabenor

Selepas mengaku curang, Mark Sanford meletakkan jawatan dalam Pertubuhan Gabenor Republikan. Beliau meluangkan masa dengan keluarga di rumah tepi pantai mereka. Tetapi keesokannya, Jenny Sullivan dan anak-anaknya keluar dari “Governor’s Mansion” meninggalkan Sanford.

Ramai orang mendesak peletakan jawatan Sanford. Sebulan kemudian, dua wakil Republikan iaitu Gary Simrill dan Nathan Ballentine memberikan amaran yang Sanford perlu berundur.

Pada 28 Ogos, wakil-wakil rakyat Republikan menyediakan rang undang-undang pemecatan tetapi prosedurnya disekat Parti Demokratik buat sementara waktu.

Kedudukan Sanford walau bagaimanapun semakin tercabar, apabila Jawatan Kuasa Etika masuk campur. Sanford dituduh melanggar undang-undang etika negeri sebanyak 37 kali (Hamby, 2009); antaranya:

Perkara ini dibincangkan tiga kali, tetapi jawatan kuasa akhirnya membuat keputusan untuk menghentikan siasatan. Sanford tidak dipecat daripada jawatan gabenor, kerana mandatnya akan tamat dalam masa setahun.

Beliau pun tidak dibenarkan bertanding dalam pilihan raya seterusnya, kerana sudah menang dua kali.

Apabila mandatnya tamat, Sanford pun keluar dari Governor’s Mansion dan terus berlepas ke Uruguay untuk bertemu Mariá Chapur. Mereka bertunang pada Ogos 2012, tetapi putus dua tahun kemudian. Jenny Sullivan pula memulakan rumahtangga baharu bersama seorang pelabur bernama Andy McKay.

Mudah kata, Jenny lebih bahagia dan Sanford pula mendapati karier politiknya semakin hambar.

Rujukan:

Arango, T., & Stelter, B. (2009, Jun 24). For Press, Rumors but No Evidence of Straying. The New York Times. (2009, Jun 23). Spokesman: SC governor plans to return Wednesday.

Byers, D. (2012, Disember 31). AP’s Jim Davenport dead at 54. Politico.

Davenport, J. (2009, Jun 24). Report: S.C. governor was not in Argentina, not hiking trail. Associated Press.

Davey, M. (2009, Jun 26). In Political Storm, Governor’s Wife is Hurt but Unbowed. The New York Times.

Hamby, P. (2009, November 23). South Carolina Gov. Mark Sanford faces 37 ethics charges. CNN.

Katz, C. (2010, Januari 31). ‘It’s worse than Eliot Spritzer!’ Wife of Mark Sanford reveals son’s reaction in book on (ditapiskan) scandal. Daily News.


Bagaimana Netflix Membuat Duit?

Dunia hiburan sedang mengharungi sebuah revolusi, terutamanya di Malaysia. Dengan komitmen Telekom Malaysia yang ingin membangunkan rangkaian internet laju di seluruh negara, mungkin 10 tahun akan datang ASTRO akan digunakan hanya di kampung atau luar bandar dimana tahap kelajuan Internet tidak begitu stabil atau sememangnya terlalu rendah. Pada zaman ini pun siaran-siaran satelit sedang diancam kerana terlalu membosankan, tiada inovasi dan penuh dengan iklan.

Suatu perkhidmatan hiburan yang bebas iklan sejak penubuhan sehingga hari ini ialah Netflix. Maka persoalannya, bagaimanakah Netflix membuat duit sebanyak AS$15.8 bilion dengan aset keseluruhan mencecah AS$25.97 bilion tanpa iklan? Sebenarnya perkhidmatan bebas iklan membuatkan Netflix pilihan utama pengguna. Pada hari ini Netflix merupakan perkhidmatan hiburan paling besar di dunia, beroperasi di 190 negara dengan 109 juta pengguna.

Tawaran-tawarannya pula jauh lebih hebat untuk dibandingkan dengan ASTRO. Setiap tahun pengguna menunggu keluaran musim terbaru bagi Black Mirror, Good Girls dan Stranger Things. Pada usim Krismas pula, ramai menunggu untuk menonton filem-filem bertemakan sedemikian yang mana The Christmas Chronicles mendapat 20 juta pada hari pertama siarannya.

Netflix merangkul kutipannya hanya melalui langganan antara AS$7.99 hingga AS$13.99 sebulan. Kutipan ini memberikan Netflix jaminan sebanyak AS$950 juta sebulan. AS$30 juta lagi dipungut secara bulanan melalui sewaan DVD. Congakan ini meletakkan keuntungan Netflix pada AS$1.4 juta sehari, walaupun angka ini barangkali tidak tepat pun atas rahsia pemungutan sebelum dan selepas percukaian.

Kutipan ini pun bukanlah tanpa modal. Netflix perlu berbelanja sebanyak AS$7-8 bilion setahun yang mana komitmen beberapa tahun akan datang menyaksikan prospek modal pada AS$17 bilion. Kejayaan Netflix sebenarnya berpunca daripada keberanian pengurusan untuk keluar daripada tampuk perniagaan. Pada asalnya Netflix berniaga secara menyewa DVD sebelum mencuba nasib dengan menawarkan video streaming melalui Internet.

Dengan teknologi Internet yang semakin maju pula, Netflix tentu sekali mempunyai masa depan cemerlang lebih-lebih lagi dalam situasi dimana pengguna boleh menonton bukan hanya di televisyen.


Analisis Trailer Joker

DC memilih untuk set back kisah Joker, jadi filem ini kira origin atau permulaan kisah Joker. DC nak Joker ni masuk dalam timeline DC Extended Universe, alah macam Marvel punya universe. Oleh sebab dah banyak sangat version Joker dari siri Batman dan terbaru Suicide Squad, DC memilih untuk buat stand alone filem untuk Joker. Filem ini pengarahnya iaitu Todd Phillips cuba gambarkan bahawa berlatarkan tahun 1981, dan New York ditukarkan menjadi Gotham City. Ia adalah latarbelakang bagaimana Athur Fleck menjadi Joker.

Kalau kita tengok trailer Joker tu, suasana persekitaran dia sangat teruk dengan timbunan sampah ditepi jalan dan lopak-lopak air. Ia sebenarnya menggambarkan keadaan sebenar New York pada masa itu. 1981 adalah tahun paling teruk dekad 80-an, dengan rekod lebih 120 ribu rompakan dan lebih 2100 kes bunuh.

Situasi ni pernah digambarkan dalam filem A Most Violent Year. Aku ada tengok gambar Meryl Streep bergambar dalam train di NY dekad 80an, interior dalaman yang penuh dengan contengan vandalism sama macam dipaparkan dalam trailer filem Joker.

Pada masa ni, “Mob Violence” merebak dikalangan masyarakat New York. Ia macam satu tindakan riot yang tiba-tiba oleh individu atau kumpulan kecil. Asal ada tak puas hati je riot, pecah kedai, tendang kereta, ugut orang.

Fenomena yang sangat teruk bagi permulaan tahun 80-an. Kesan Mob Violence ini boleh dilihat diakhir tahun 1980 dengan insiden tembakan ke arah John Lennon yang meragut nyawanya. Itu lah gambaran awal 80an di kota metropolis New York. Apa yang dilihat dalam trailer Joker tu adalah realiti kehidupan masa tu.

Alasan untuk filem Joker di set pada tahun 1981 adalah kerana pada masa itu, Thomas Wayne iaitu ayah kepada Bruce Wayne dan Batman masih lagi hidup. Juga, Thomas sedang berkempen untuk menjadi Mayor Gotham City. Malangnya masyarakat Gotham tidak menyenangi tindak tanduk Thomas atas dasar menolak kapitalis.

Thomas masa tu macam Donald Trump sekaranglah, dibenci gila-gila. Bermacam sepanduk ditujukan kepada Thomas antaranya “Capitalism does not work for you” “Kill the rich” “Clown4 Mayor” dan “Facist Wayne is to blame”. Penentangan habis-habisan terhadap kapitalis.

Kesan dari fenomena Mob Violence dan penentangan middle class dan miskin terhadap orang kaya ini sangat besar. Masyarakat sekitar Athur Fleck menjadi huru hara, budak-budak muda sering memberontak dan melakukan rompakan kecil tanpa fikir.

Dengan sistem ekonomi dan sosial yang rosak, ia secara langsung mempengaruhi seorang lelaki yang biasa untuk turut sama memberontak dan melepaskan kecewa dan amarah.

Akhirnya ini semua semmua telah mengorbankan Thomas Wayne ditangan Joker. Todd Phillips dengan bantuan Martin Scorsese melalui filem Joker ini nak tunjuk kepada kita bahawa penjenayah itu bukan “dilahirkan” tapi “dibentuk”.

Artikel disumbangkan oleh Niv AR untuk  The Patriots.


Biografi Ringkas Nabi Muhammad S.A.W

اللهم صل على سيدنا محمد

قُلْ يَا أَيُّهَا النَّاسُ إِنِّي رَسُولُ اللّهِ إِلَيْكُمْ جَمِيعاً

Katakanlah (Muhammad), “Wahai manusia! Sesungguhnya aku ini utusan Allah bagi kalian semua.”
(Surah al-A’raf: ayat 158).

Nama: Muhammad bin Abdullah

Nama Bapa:
Abdullah bin Abdul Mutalib bin Hashim bin Abdul Manaf bin Qusay bin Kilab bin Murrah.

Nama Ibu:
Aminah binti Wahab bin Abdul Manaf bin Zuhrah bin Kilab bin Murrah.

Tarikh Lahir:
Isnin, 12 Rabiulawal tahun ke-53 sebelum Hijrah / 570 Masihi.

Tempat Lahir:
Kota Makkah al-Mukarramah, berhampiran bukit Safa, yakni di rumah Abu Talib.

Tarikh diangkat Menjadi Nabi:
27 Ramadhan, tahun ke-13 sebelum Hijrah / 609 Masihi di Gua Hira’, Makkah al-Mukarramah.

Wafat:
Isnin, 12 Rabiulawal tahun ke-11 Hijrah / 632 Masihi di Madinah.

Pekerjaan Baginda

1. Pengembala kambing
2. Berdagang sehingga umur 40 tahun.
3. Bertugas secara rasmi sebagai Nabi dan Rasul

Tanda Istimewa:
Tanda kenabian di antara dua bahu yang sentiasa dinaungi oleh bayangan awan kemana sahaja baginda pergi.

Nama Bidan:
Shifa’ binti Auf

Nama penjaga:
Ummu Aiman

Ibu Susuan:
1. Tsuwaibah al-Aslamiyah
2. Halimah binti Dzuaib as-Sa’diyah.

Saudara Susuan Daripada Tsuwaibah:
1. Abdullah bin Jahay
2. Hamzah bin Abdul Mutallib
3. Abu Salamah bin Abdul Asad
4. Masruh bin Tsuwaibah

Saudara Susuan Daripada Halimah:
1. Abdullah bin al-Harith
2. Anisah binti al-Harith
3. Huzaifah bin al-Harith

Nama Isteri Baginda:

1. Siti Khadijah binti Khuwailid
2. Saudah binti Zam’ah
3. Aisyah binti Abu Bakar
4. Hafsah binti Umar
5. Zainab binti Khuzaimah
6. Ummu Salamah Hindun binti Abu Umayyah
7. Zainab binti Jahsy
8. Juwairiyah binti al-Harith
9. Safiyyah binti Huyai
10. Ummu Habibah Ramlah binti Abu Sufyan
11. Maimunah binti al-Harith
12. Mariah binti Syam’un

*Kesemua isteri Baginda merupakan ibu tunggal, kecuali Aisyah. Dan tahukah anda bahawa Juwairiyah dan Safiyyah berbangsa Yahudi dan bukannya berbangsa Arab.

Anak lelaki Baginda:

1. al-Qasim
2. Abdullah
3. Ibrahim

Anak perempuan Baginda:

1. Zainab
2. Ruqayyah
3. Ummu Kalthum
4. Fatimah

Cucu lelaki Baginda:

1. Ali
2. Abdullah
3. Al-Hassan
4. Al-Hussain
5. Yahya
6. Muhammad

Cucu perempuan Baginda:

1. Umamah
2. Ummu Kalthum
3. Zainab
4. Ruqayyah

Senarai Senjata & Alatan Perang Baginda Rasulullah.

Pedang. ( 9 )

1. al-Ma’thur
2. ZulFaqar
3. ar-Rusub
4. al-Qal’ei
5. al-Hatfur
6. al-‘Adbu
7. al-Battar
8. al-Mikhdam
9. al-Qadib

Tombak ( 3 )

1. al-Mathna
2. al-‘Anazah
3. al-Baidho

Baju Besi ( 7 )

1. Zatul Fudul
2. Zatul Hawais’i
3. al-Sughudiah
4. Zatul Wisyah
5. al-Batra’
6. Fiddon
7. al-Khirnaq

Busur Panah ( 5 )

1. Azzaura’
2. ar-Ruhaa’
3. al-Kutum
4. al-Shafra’
5. al-Baidho

Topi Besi ( 2 )

1. Muwasyah
2. al-Sabugh

Peperangan yang disebut di dalam al-Quran.

1. Ghazwah Badar (al-Anfal)
2. Ghazwah Uhud (al-Imran)
3. Ghazwah Khandak (al-Ahzab)
4. Ghazwah Bani Quraidzah (al-Ahzab)
5. Ghazwah Khaibar (al-Ahzab, al-Fath)
6. Ghazwah Bani Nadhir (al-Haysr)
7. Ghazwah Hudaibiyyah (al-Fath)
8. Ghazwah Fathu Makkah (an-Nasr)
9. Ghazwah Tabuk (at-Taubah)

10 Sahabat Baginda Rasulullah SAW Yang Dijamin Syurga

1. Abu Bakar As-Siddiq
2. Umar bin Khattab
3. Uthman bin Affan
4. Ali bin Abi Talib
5. Thalhah bin Abdullah
6. Zubair bin Awaam
7. Saad bin Abi Waqqas
8. Said bin Zaid
9. Abdur Rahman bin Auf
10. Abu Ubaidillah bin Jarrah

10 Amanat Rasullulah dalam Khutbah Terakhir Baginda pada 9 Zulhijjah, Tahun ke-10 Hijrah di Gunung Arafah.

1. Menjaga jiwa dan harta setiap orang Muslim sebagai amanah suci.

2. Jangan kamu sakiti sesiapa pun agar orang lain tidak menyakiti kamu.

3. Meningatkan hari kematian dan hari pembalasan.

4. Riba’ adalah diharamkan di sisi Islam.

5. Berwaspada terhadap godaan syaitan demi keselamatan agama Islam walaupun dalam hal-hal yang kecil.

6. Menjaga keharmonian suami isteri.

7. Mengharamkan zina

8. Sempurnakan lima (5) Rukun Islam.

9. Mengekalkan ikatan silaturrahim sesama Islam. (semua umat Islam adalah bersaudara)

10. Berpegang teguh kepada Al-Quran dan Sunnah.

—–
Rujukan:

Biografi Muhammad Rasulullah SAW.
ISBN 978-983-44690-0-9


PETROCORE SDN BHD

Sekumpulan usahawan muda telah menubuhkan Pertrocore Sdn.Bhd (PSB). Syarikat ini adalah syarikat bersekutu dan mereka memfokuskan bidang penyediaan kapal sokongan pesisiran luar pantai.

Tambahan lagi, PSB mengemukakan cadangan untuk membeli 2 buah unit Bot Laju Krew (FCB) dan hasil cadangan itu, Dana Mudahcara daripada TERAJU telah disalurkan kepada mereka sebanyak RM 6.3 juta pada tahun 2015

Dana mudahcara TERAJU ini bukan sahaja membantu dari segi kewangan, tetapi secara tidak lansung menggalakkan penglibatan syarikat minyak asing melalui kontrak perkongsian pengeluaran dengan syarikat minyak dan gas tempatan. Hasilnya dapat membantu pertumbuhan ekonomi negara terutama dalam budang gas asli.

Kapasiti syarikat dalam jangka masa panjang juga akan meningkat hasil pembelian dua buah FCB yang akan digunakan untuk pengangkutan dan operasi persisiran pantai Petronas Carigali Sdn.Bhd.


SYARIKAT PERUMAHAN NEGARA BERHAD (SPNB)

Syarikat Perumahan Negara Berhad (SPNB) telah ditubuhkan pada 21 Ogos 1997 demi memastikan penyediaan rumah mampu milik yang berkualiti dan mampan kepada setiap keluarga di Malaysia sejajar dengan objektif perumahan negara.

Di bawah program SPNB, terdapat projek Rumah Mampu Milik (RMM) yang menyediakan kediaman yang berkualiti serta selesa pada harga permulaan RM 35 000 sehingga RM 250 000 kepada pembeli rumah pertama. Selain itu, Rumah Mesra Rakyat (RMR) juga turut membantu individu yang berpendapatan rendah dan sukar mendapatkan pembiayaan kewangan, Tetapi pemohon RMR perlu ada tanah sendiri. Program Rumah Idaman Rakyat (RIR) pula bertemakan perumahan bercampur dengan harga jualan rumah tidak melebihi RM 350, 000 seunit di atas tanah yang dikurniakan atau usaha sama kerajaan negeri, kerajaan persekutuan badan berkanun atau agensi berdaftar.

SPNB juga menguruskan kutipan yang sedia ada bagi pemohon projek perumahan dan memberikan pembiayaan kepada pemohon yang baru serta sukar mendapatkan pembiayaan daripada bank ataupun institusi kewangan melalui program SPNB Dana dan SPNB Edar.

SPNB juga telah berjaya membuka pelbagai peluang pekerjaan contoh seperti perunding professional (perancang bandar, arkitek, juru ukur bahan, sivil dan struktur) dan kontraktor Bumiputera. Projek RMR telah menaikkan ekonomi 18000 pembekal serta membuka 950 000 peluang pekerjaan.


Asal Usul Terma ACAB

Rasanya ramai semua tahu apakah perkataan sebenar disebalik singkatan ACAB. Ianya juga turut menjadi nama salah satu kumpulan muzik terbilang negara. Jadi persoalannya sekarang, bagaimanakah perkataan dan singkatan itu boleh muncul?

Singkatan ACAB dikatakan telah muncul seawal era 1940an apabila ianya digunakan oleh pekerja yang melancarkan mogok kepada pihak pemerintah di England. Istilah ini juga semakin popular apabila memasuki era 1970an dimana anak muda daripada golongan pekerja di England mula bangkit dengan menjadikan ACAB sebagai trademark mereka.

Mereka juga menyatakan anak-anak dari golongan menengah dan atasan telah merampas hak yang sepatutnya dikongsi bersama. Apa yang anak-anak golongan pekerja ada hanyalah muzik yang dibikin secara DIY untuk berseronok. Bermula sejak itu aliran muzik oi dan budaya skinhead semakin mekar di England.

Muzik ini juga menjadi salah satu suara terkuat bagi golongan skinhead untuk menegur pihak pemerintah dan autoriti. Ianya ditambah lagi dengan kehadiran band-band oi seperti The 4-Skins sebagai contoh. Band ini juga telah menjadikan singkatan ACAB sebagai salah satu daripada tajuk lagu popular mereka. Walau bagaimanapun, The 4-Skins sendiri pernah menyatakan Not All C** Are Bastard. Dekat sini saya jelaskan serba sedikit salah faham mengenai singkatan ACAB.

Melihat perkataan All Cops Are Bastard pasti kita semua menganggap kesemua badan autoriti tersebut tidak berguna. Salah tanggapan tersebut kerana singkatan ACAB seringkali ditujukan kepada ahli badan-badan autoriti yang gagal menjalankan tugas dengan baik.

Padahal prinsip utama badan autoriti tersebut adalah menjaga dan melindungi ketenteraman awam. Namun, penting di sini untuk kita semua tidak pukul sama rata kerana seorang yang rosak tidak menggambarkan organisasi. Senang cerita ACAB ini boleh digambarkan seperti epal yang rosak sebahagiannya dan segar di sebelah lain.

Dalam sukan pula, ACAB dan bola sepak bagaikan aur dengan tebing.  Istilah ACAB telah dipopularkan oleh ultras serta hooligan. Jadi tidak pelik kalau terlihat akronim ACAB pada sepanduk dan baju mereka. Ianya dikatakan sebagai protes kepada autoriti.

Walau bagaimanapun, terdapat banyak negara yang mengharamkan akronim ACAB digunakan secara umum. Bagi menggantikan akronim ini, peminat bola sepak telah mencipta simbol baru melalui nombor. 1312 digunakan bagi mewakili akronim ACAB.

Macam mana mereka boleh dapat nombor tersebut bagi menggantikan ACAB? Senang sahaja. A adalah 1, B adalah 2 dan C adalah 3. Nombor ini dikaitkan dengan bilangan huruf roman dari A to Z. Pertukaran dari huruf ke nombor juga tidak dapat menghalang singkatan ACAB diharamkan apabila 1312 juga turut diharamkan dibeberapa negara Eropah seperti Jerman.

Bukan itu sahaja, anda juga boleh didenda kerana menulis singkatan ACAB di facebook dan memakai pakaian yang mengandungi singkatan ACAB di beberapa buah negara Eropah. Jadi sila berhati-hati jika anda berhajat untuk memaparkan singkatan ACAB dalam di Eropah.

Di Malaysia pula kita ada kumpulan ACAB yang menjadi pencetus kepada budaya skinhead dan kelahiran band-band oi lain seperti The Suspect Aka. Kebanyakkan lagu-lagu kumpulan ini, liriknya bercerita tentang kepayahan golongan pekerja dan kritikan terhadap kerajaan. Kumpulan ACAB sendiri menyatakan bahawasanya suatu ketika dahulu mereka memiliki hubungan kurang elok dengan polis.

Tapi hari ini sudah berbeza apabila begitu ramai polis menjadikan lagu daripada kumpulan ACAB sebagai penyedap telinga. Namun begitu, skinhead di Malaysia hanya terbatas kepada muzik sahaja. Belum pernah lagi kita lihat kumpulan skinhead berskala besar bangkit di arena politik ataupun bola sepak negara ini.

Apa-apapun, singkatan ACAB tidak boleh lagi dipandang dengan konotasi negatif lagi kerana keadaan hari ini sudah jauh berbeza. Keadaan ekonomi yang semakin baik dan kurangnya jurang antara marhaen dan elitis serta tanggungjawab badan autoriti bikin singkatan ini semakin tidak relevan. ALL COP ARE BEST.

RUJUKAN:

Farrel, P. (2020, Jun 1). What do ACAB & 1312 mean? Heavy. Dipetik daripada https://heavy.com/news/2020/05/acab-1312-meaning/

Peck, C. (2020, November 7). The odd musical history of ACAB. Wecb. Dipetik daripada http://www.wecb.fm/milkcrate/2020/11/7/the-odd-musical-history-of-acab

Ritzen, S. (2020, Jun 9). What does ‘ACAB’ mean? Daily Dot. Dipetik daripada https://www.dailydot.com/unclick/what-does-acab-mean-1312/


Van Gogh: Pelukis Gila, Pengiktirafan dan Penghargaan Hanyalah Mimpi

Van Gogh, siapa itu Van Gogh? Mungkin di Malaysia, nama pelukis ini kurang di kenali. Vincent William Van Gogh, atau lebih dikenali dengan nama Van Gogh merupakan seorang pelukis terkenal dalam sejarah seni Eropah. Pelukis pasca Impressionist Belanda abad ke 19 ini, lahir pada tarikh 30 Mac 1853, di Groot Zundert, Belanda.

Namun, nama dan karya lukisannya hanya terkenal dan diiktiraf setelah dia meninggal dunia. Mungkin dek kerana umurnya yang singkat, menyebabkan beliau tidak sempat menikmati kemasyhuran karyanya. Ramai di antara pengamal dan pencinta seni kini, menilai bahawa karya karya Van Gogh telah melampaui zamannya.

Sepanjang kehidupannya yang susah dan miskin, pelukis agung ini telah menghasilkan 2100 buah lukisan, termasuklah 860 buah lukisan minyak. Tetapi percayakah anda? Sepanjang kerjayanya sebagai pelukis, hanya 1 sahaja lukisan Van Gogh terjual.

Cerita berbeza pula setelah Van Gogh meninggal dunia. Hampir ke semua lukisannya, menjadi rebutan di kalangan pengumpul seni. Bahkan ada karyanya tercatat sebagai lukisan termahal dunia. Antara karya agungnya  yang menjadi fenomena ialah Portrait of Dr Gochet, Starry Night, Sunflower, dan The Potato Eaters

Sebelum memilih kerjaya sebagai pelukis, Van Gogh pernah bekerja sebagai jurujual seni di sebuah galeri seni milik bapa saudaranya di London. Pada  tahun 1879, Van Gogh juga pernah menjadi seorang mubaligh di Borinago, Belgium. Sebuah daerah perlombongan arang batu, yang kebanyakannya didiami oleh penduduk miskin. Opss sebelum penulis terlupa, bapa Van Gogh juga adalah seorang pendeta di Groot Zundert.

Theo, seorang adik yang sangat rapat dengan Van Gogh. Hanya Theo yang sentiasa menyokong abangnya. Theo adalah seorang pengurus  di sebuah galeri. Atas sokongan serta dorongan adiknya jugalah membuatkan Van Gogh terus mampu berkarya. Malah membantu abangnya, untuk mengikuti pendidikan seni di Academy Royale des Beaux Art, di Brussel, Belgium. Van Gogh juga pernah mengirim sejumlah 700 surat yang merupakan catatan harian beliau kepada adiknya.

Tahun 1881, merupakan tahun awal Van Gogh sebagai seorang pelukis. Pada mulanya gaya lukisan Van Gogh, hanya mengikuti gaya tipikal pelukis pelukis  di abad ke 19. Melukis dengan warna-warna yang gelap dan suram.

Hidup sebagai pelukis, membuatkan Van Gogh sering mengembara ke beberapa tempat di Belanda dan Perancis. Secara tidak langsung lukisannya mula berubah dengan memasukkan warna-warna cerah.

Tahun 1886, Van Gogh berhijrah ke Paris dan ada beberapa ketika dia mengembara ke Arles, selatan Perancis hanya untuk melukis. Apa yang dia lihat dan menarik perhatiannya, itulah yang dilukis. Kebanyakan karyanya akan meninggalkan sapuan keras dan berani, untuk mengungkap simbolik emosi dan perasaannya. Karya lukisannya banyak menggambarkan, pemandangan ladang dan kehidupan desa seperti karya Night Watch (1988), dan Starry Night (1889).

Van Gogh adalah penderita penyakit mental atau mungkin kini dikenali sebagai skizofrenia. Penyakit yang berkait rapat gangguan jiwa, berhalusinasi, dan ketidakseimbangan emosi. Mungkin gangguan jiwa semakin memburuk, pada Disember 1888, Van Gogh tanpa alasan telah memotong telinga kirinya, selepas dia bertengkar dengan rakannya Paul Garguin.

Pada tahun 1889, Van Gogh pernah dirawat di Hospital Psychiatric Saint-Remy, Perancis. Walaupun masih di rawat di Hospital, Van Gogh tetap berkarya. Banyak karya agungnya lahir di Hospital. Antaranya lukisan The Starry Night (kini di simpan di Museum of Modern Art, New York City, USA), The Olive Trees dan Country Road in Provence by Night. Mungkin hidup di hospital, dia lebih tenang.

“I put my heart and soul in my work, and I have lost my mind in the process.” – Van Gogh 1889.

Vincent William Van Gogh meninggal dunia, pada usia 37 tahun pada tarikh 29 Julai 1890 di Auvers-Sur-Oise, Perancis. Bunuh diri adalah penamat kehidupannya.

Theo sang adik, berusaha keras untuk menjual karya karya abangnya. Namun begitu dia gagal, perjuangannya diteruskan pula isterinya Johanna Gesina. Sehingga akhirnya, satu persatu karya Van Gogh dikenali seluruh dunia.

Kisah hidup Van Gogh yang fenomenal ini, diabadikan dalam novel biografi berjudul Lust For Life. Novel ini ditulis oleh Irving Stone, dan diterbitkan pada tahun 1934.

Di Malaysia, novel biografi tentang kisah hidup Van Gogh juga ada dijual di pasaran. Antaranya ialah Van Gogh Ear The True Story (UK Edition) (2016), Van Gogh Ear The True Story (US Edition) (2016) dan Sunflowers Are Mine: Story of Van Gogh’s Masterpiece (2013). Novel novel tersebut, kalian boleh rujuk di MPHONLINE.COM

Ini memang satu kebetulan, tahun ini tahun 2017. Dua buah syarikat produksi filem iaitu, Break Thru Film (Poland) dan Trademark Film (UK) telah bekerjasama untuk menerbitkan sebuah filem biografi animasi kisah hidup Van Gogh.

Filem yang diberi judul Loving Vincent ini, diarahkan oleh Darota Kobiela bersama dengan Hugh Welchman. Kos untuk filem ini dianggarkan berjumlah £5 juta pounds sterling.( kalau duit RM kali dengan 5. 58 ). Tarikh sebenar untuk filem ini ditayangkan, masih dalam perancangan.

Untuk info lanjut tentang filem ini, anda semua boleh terus ke FB Page Loving Vincent. Penulis juga ada bertanya, adakah filem ini akan ditayangkan di Malaysia? Dan ini jawapan mereka.

Trailer untuk filem ini juga, telah dinaikan di saluran YouTube pada tarikh 6 Sept 2016. Anda boleh tonton, untuk mendapatkan gambaran awal.

Rujukan:

Van Gogh Gallery. http://www.vangoghgallery.com/

Loving Vincent. http://lovingvincent.com/


Orang Yang Percaya Teori Konspirasi, Tinggi Kemungkinan Fikiran Tak Kritis

Pentaksub-pentaksub teori konspirasi saban hari semakin membiak menyebarkan info tidak benar sepanjang wabak COVID-19. Ia umpama cendawan tumbuh selepas hujan, tidak berhenti menyebarkan berita-berita palsu semata-mata menakutkan orang ramai. Namun begitu, para saintis telah bersepakat akan kepercayaan teori konspirasi ini:
Teori konspirasi menyeksakan manusia.

Kajian baru menunjukkan ‘trend’ di mana apabila kepercayaan seseorang terhadap teori konspirasi ini tinggi, semakin rendah keupayaan untuk berfikiran kritikal. Menurut ahli psikologi bernama Anthony Lantian dari Paris Nanterre Unversity, teori konspirasi cenderung untuk menerangkan sebab utama dalam memahami peristiwa penting (sosial, politik, perubahan cuaca dan sebagainya), dengan menyalahkan organisasi rahsia yang terdiri dari ahli-ahli berpengaruh atau organisasi yang mempunyai perancangan untuk melaksanakan peristiwa-peristiwa itu.

Mula-mula pengkaji memberikan penilaian upaya pemikiran kritikal kepada 338 orang pelajar jurusan ijazah muda dengan menjawab soalan pada ujian versi Perancis bernama Ennis-Weir Critical Thinking Essay Test. Kemudian mereka menilai kecenderungan pelajar kepada teori konspirasi dan keupayaan berfikiran kritial.

Pemikiran kritikal, seperti yang kita sedia maklum adalah keupayaan untuk berfikiran logik atau relevan dalam menghadapi sebarang masalah atau ancaman. Ini termasuk juga menapis informasi-informasi manakah yang benar atau palsu, mengetahui pandangan orang lain, dan berfikir luar kota untuk mencapai keupayaan ini.

Sebelum wujudnya golongan mempercayai teori konspirasi, kita perlu ingat bahawa tidak semua manusia mempunyai keupayaan pemikiran kritikal ini. Ini tidak bermaksud mereka tidak berapa bijak, namun kehidupan mereka tidak memerlukan keupayaan pemikiran kritikal.

Para pengkaji tidak menemui sebarang bukti mengenai keupayaan berfikiran kritis subjektif yang tinggi (atau rendah) dalam golongan pentaksub teori konspirasi ini. Kata Lantian, tidak sesuai jika pengamal teori konspirasi ini melihat diri mereka sebagai pemikir.

Ini tidak bermaksud bagi mereka yang berfikiran kritis, mereka tidak akan terpera.ngkap dalam mempercayai perkara-perkara yang terkeluar dari realiti. Setiap pemikiran antara kita adalah berbeza kerana naluri sebagai makhluk sosial, menyebabkan ada antara kita mempercayai kepada mereka yang sebahagian dari kolompok sendiri, tidak kira berapa banyak ilmu di dada.
Kepercayaan memainkan peranan penting terhadap sesiapa yang kita percaya; kita cenderung untuk mempercayai sesiapa saja melebihi menapis sebarang informasi yang salah. Para penyelidik juga menghubungkan keperluan untuk percaya kepada individu yang lebih tinggi dari percaya kepada konspirasi.

Sementara Lantian dan pasukan penyelidikannya menunjukkan bahawa pemikiran kritis mampu menurunkan peluang seseorang percaya kepada teori konspirasi, penemuan ini juga tidak dapat tentukan sama ada pemikiran ini mampu mengesan konspirasi yang sebenar.

Berbalik kepada kajian 338 orang pelajar ijazah muda, terdapat keseragaman dari populasi pelajar ini dalam berfikiran kritikal selepas menjawab soalan-soalan yang diberi. Ini bermaksud kajian ini tidak semestinya tepat dalam mengkaji pemikiran masyarakat dan pengkaji tidak menemui sebarang hubungan yang membenarkan teori mereka.

Walau bagaimanapun, terdapat kajian lepas yang dapat membuktikan bahawa seseorang yang berpendidikan tinggi cenderung untuk tidak mempercayai teori konspirasi.

Kajian yang dijalankan oleh ahli psikologi bernama Dan Kahan bersama kumpulannya dari Yale University berkenaan pemberian soalan kepada para peserta menunjukkan keputusan yang diimpikan: kebanyakan peserta mempunyai mata tertinggi dalam menjawab soalan berkenaan sains yang memerlukan pemikiran tinggi – bermaksud mereka mempunyai kemahiran tinggi dalam pemikiran bebas.

Kahan dan pasukannya juga menemui bahawa sifat ingin tahu adalah kunci untuk mengatasi kepercayaan maklumat yang bias dan salah yang cenderung seseorang untuk menerimanya.

Dari sini kedua-dua pasukan penyelidikan psikologi konklusikan bahawa pemikiran kritis membantu seseorang untuk menapis sebarang informasi yang kontradik berbanding percaya membabi buta terhadap teori konspirasi, selagi konspirasi itu masih boleh dicabar. Mereka berharap bahawa kajian ini mampu membantu pengkaji lain bagi mencari jalan untuk kritikalkan minda masyarakat apabila berdepan dengan sebarang lambakan informasi.

RUJUKAN:

Koumoundouros, Tessa. (11 July 2021). Belief in Conspiracies Tied to Lower Critical Thinking Skills, But Don’t Get Smug. Science Alert.

Maybe A Free Thinker But Not A Critical One: High Conspiracy Belief Is Associated With Low Critical Thinking Ability. Applied Cognitive Psychology.


Dinasti Jin VS Dinasti Jin: Dua Dinasti Yang Berbeza Zaman Dan Bangsa

Sepanjang lebih 2000 tahun sejarah ketamadunan China berdiri, terdapat begitu banyak kerajaan yang memiliki nama yang serupa, ini menyukarkan proses kajian sejarah. Namun secara umumnya sejarawan biasanya akan membezakan mereka menggunakan perbezaan kata waktu seperti “Dinasti Jin Akhir”, nama keluarga seperti Dinasti Zhao-Song, Liu-Song, Cao-Wei, lokasi ibu kota seperti Dinasti Han Barat, Dinasti Han Timur, dan ada beberapa lagi cara lain untuk membezakannya.

Terdapat sangat banyak dinasti China dalam sejarah yang memiliki nama yang serupa, contohnya Dinasti Jin, sebutan dan ejaannya memang sama iaitu “Jin”. Tetapi ada juga dua perkataan “Jin” yang berbeza mengikut homofon. Bukan hanya ada dua dinasti sahaja. Jadi dibawah ini disertakan sedikit ringkasan mengenai jatuh dan bangun dua buah empayar yang memiliki nama serupa tetapi dari bangsa yang berbeza iaitu Dinasti Jin.

Dinasti Jin (265–420) atau Liang Jin/Jìn Cháo, adalah salah satu dinasti yang pada awal kebangkitannya sangat megah, berikutan diasaskan oleh klan Sima dan menundukkan bekas majikan mereka sendiri iaitu klan Cao (Empayar Wei), namun tidak banyak pencapaian sepanjang tempoh yang berlangsung antara tahun 265 dan 420 Masehi.

Dinasti ini merupakan sebahagian daripada tempoh “Zaman Perpecahan China” (220-589M). Dalam Dinasti Jin terdapat dua bahagian utama dalam catatan sejarah, yang pertama adalah Dinasti Jin Barat dan meneruskan kesinambungan mereka adalah Dinasti Jin Timur.

Keluarga Sima pada awalnya tidak ubah sekadar berkhidmat sebagai hamba yang dilantik dalam pelbagai jawatan kerajaan sejak era Cao Cao mendominasi Dinasti Han Timur melalui Maharaja Xian (Liu Xie) yang dijadikan boneka. Malahan Cao Cao telah melantik Sima Yi (datuk kepada pengasas Dinasti Jin) sebagai guru kepada anaknya sendiri.

Sehinggalah selepas Cao Cao meninggal dunia, anaknya Cao Pi mewarisi kuasa dan menggulingkan Dinasti Han Timur sebelum menubuhkan Empayar Cao-Wei (Dinasti Wei). Sejak itu, ahli keluarga Sima terus berkhidmat untuk kerabat diraja Cao-Wei selama beberapa generasi.

Tetapi pengaruh dan kekuatan klan Sima bertambah besar setelah insiden di makam Gaoping pada tahun 249. Pada tahun 263, Sima Zhao menyatukan negara Shu dan menawan Maharaja Liu Shan. Pada tahun 264, Zhong Hui melancarkan pemberontakan terhadap Sima Zhao.

Akhirnya pada tahun 265, Sima Yan memaksa maharaja Cao Huan dari Empayar Cao-Wei menyerahkan takhta kepadanya, mengakhiri era Dinasti Wei dan menubuhkan Dinasti Jin dengan mengisytiharkan dirinya sebagai Maharaja Wu.

Dinasti telah bertukar sebanyak dua kali tetapi boleh dikatakan, P3r4ng Tiga Kerajaan yang berlangsung semenjak era Dinasti Han Timur masih belum berakhir kerana ketiga-tiga (Wei, Wu, Shu) masih belum disatukan, pada titik ini, hanya tinggal kerajaan Wu sahaja yang masih bertahan.

Pada tahun 280, Dinasti Jin akhirnya menakluki negara Wu Timur dan menyatukan seluruh China, tetapi konflik dalaman, korupsi, dan pergolakan politik dengan cepat melemahkan dinasti, dan penyatuan itu hanya berlangsung selama sepuluh tahun.

Setelah maharaja Jin kedua menaiki takhta, Maharaja Hui, ramai para putera diraja cuba merebut kuasa dalam P3r4ng Lapan Putera yang dahsyat. Pemberontakan Wu Hu pula menyusul, di mana sebilangan besar rakyat dan anggota pemerintah yang menjadi pelarian melarikan diri ke arah selatan sementara utara dikuasai oleh pelbagai kumpulan nomad.

Ini menandakan berakhirnya kedaulatan Dinasti Jin di bahagian Barat pada tahun 316 setelah hampir semua anggota istana, pegawai diraja dan kerabat diraja Dinasti Jin menjadi pelarian menuju ke wilayah selatan di Sungai Huai, dan memulakan kembali pemerintahan mereka dengan menubuhkan Dinasti Jin Timur dan bermulalah zaman Enam belas Kerajaan.

Dinasti Jin Timur: 317-420 – 203 Tahun

Sima Rui mendirikan dinasti jin timur di Jiankang pada tahun 317, dengan wilayahnya terbentang di sebahagian besar wilayah selatan China hari ini.

Suku-suku nomad dari utara berterusan meny3r4ng China sepanjang abad ketiga dan keempat Masehi. Pada tahun 304 Liu Yuan, seorang bangsawan suku Xiongnu, mendirikan Kerajaan Han di bahagian barat daya wilayah Shanxi sekarang. Liu Yao menggantikannya dan menukar nama kerajaannya sebagai Kerajaan Mantan Zhao, kemudian memberontak menentang Dinasti Jin.

Pasukannya menguasai Luoyang, ibu kota Jin, dan memaksa Maharaja Jin Yuandi (317-322) untuk memindahkan ibu kotanya ke Jiankang (sekarang Nanjing): oleh itu Dinasti Jin Timur (317-420) bermula di China Tengah dan Selatan. Didorong oleh pemberontakan Xiongnu yang berjaya, empat suku lain, yaitu Di, Jie, Xianbei, dan Qiang, juga menubuhkan negara mereka sendiri.

Pada awal abad kelima, sebanyak 13 negeri kecil telah dibentuk di China Utara oleh lima suku utara. Dalam sejarah China, pendudukan mereka di China Utara disebut sebagai Lima Suku Nomad Membawa China Ke Zaman Kekacauan.

Dinasti Jin/Jinn (1115–1234)

Dinasti Jīn atau dalam bahasa Jurchen sebagai “Anchun Gurun” (Aisin Goro) juga dikenali sebagai dinasti Jurchen atau Dinasti Jurched, diasaskan oleh klan Wanyan dari suku Jurchen, iaitu nenek moyang suku Manchu yang menubuhkan Dinasti Qing selaku dinasti terakhir China sekitar 500 tahun kemudian.

Nama Dinasti Jin versi Jurchen ini kadang-kadang ditulis sebagai “Jinn” untuk membezakannya dengan Dinasti Jìn China yang terdahulu, kerana namanya dieja dengan karakter huruf dan sebutan yang sama. Namun Dinasti Jinn ini lazimnya dikenali sebagai Dinasti Jin Agung.

Dinasti Jin ditubuhkan di wilayah Manchuria utara oleh ketua suku Jurchen bernama Wanyan Aguda pada tahun 1115. Pesaing terawal suku Jurchen adalah Dinasti Liao, yang juga merupakan kerajaan yang ditubuhkan oleh kaum nomad dari suku Turki-Khitan. Dinasti Liao sebelum itu telah menguasai China utara, termasuk Manchuria dan sebahagian dari wilayah Mongol selama beberapa abad.

Pada tahun 1121, suku Jurchen menyertai Perikatan Laut dengan Dinasti Song dan bersetuju untuk bersama-sama berganding bahu meny3r4ng Dinasti Liao.
Namun walaupun tentera Song teruk dibantai Liao, tentera Jurchen berjaya menghalau pemerintah Liao hingga suku Khitan itu terpaksa mendirikan kerajaan baru Kara-khitan/Kara-khanate di Asia Tengah. Kerajaan Kara-khanate inilah yang kemudiannya hampir berjaya menjatuhkan Empayar Turki Seljuk.

Pada tahun 1125, setelah kem4t!an Aguda, Dinasti Jin memutuskan hubungan sekutu dengan Dinasti Song dan meny3r4ng China Utara. Pada 9 Januari 1127, pasukan Jin menjarah kota Kaifeng, ibu kota Dinasti Song Utara, dan menangkap Maharaja Qinzong, bersama ayahnya, Maharaja Huizong, yang telah lari dari takhta dalam keadaan panik ketika menghadapi pasukan Jin.

Setelah kejatuhan Kaifeng, pasukan Song di bawah pimpinan Liu Song yang mengambil alih kuasa terus berjuang selama lebih dari satu dekad menentang pasukan Jin, akhirnya mereka memeterai Perjanjian Shaoxing pada tahun 1141, Dinasti Jin menuntut agar semua tanah Song di utara Sungai Huai diserahkan kepada Jin dan hukuman m4ti terhada Jeneral Song bernama Yue Fei sebagai harga untuk keamanan.

Bermula dari awal abad ke-13 Dinasti Jin mula menghadapi tekanan Mongol dari utara. Genghis Khan dalam kempeb pertamanya mengetuai tentera Mongol ke wilayah Xia Barat (Tangut) pada tahun 1205 dan melenyapkan kerajaan itu dari peta dunia empat tahun kemudian.

Pada tahun 1211, kira-kira 50,000 askar Mongol berkuda meny3r4ng Dinasti Jin dan mula menyerap askar pemberontak dari suku-suku Turkik, Khitan dan Jurchen. Tentera Jin memiliki setengah juta orang dengan 150,000 pasukan berkuda tetapi mereka meninggalkan Datong “ibu kota barat”.

Pada tahun berikutnya, Mongol mara ke utara dan menjarah “ibu kota timur” Jin, dan pada tahun 1213 mereka mengepung “ibu kota pusat”, Zhongdu (Beijing). Pada tahun 1214, Dinasti Jin memeterai perjanjian damai yang memalukan tetapi berjaya mengambil kembali ibukota mereka.

Beberapa abad berlalu, setelah penaklukan Mongol, kejatuhan Dinasti Yuan dan kebangkitan Dinasti Ming, ketua suku Jurchen ketika itu yang bernama Nurhaci telah menggabungkan tiga suku Jurchen dan menubuhkan kembali Dinasti Jin yang dikenali sebagai Dinasti Jin Akhir (1616–1636).

Anak lelaki dan pewaris kuasa Nurhaci yang kelapan, Hong Tàijí, kemudian mengubah nama bangsanya dari Jurchen menjadi bangsa Manchu pada tahun 1635. Pada tahun berikutnya, dia menukar nama Dinasti Jin Akhir kepada Dinasti Qing pada tahun 1636. Inilah kerajaan feudal China yang terakhir tetapi bukan diperintah oleh bangsa Han. Mereka digulingkan oleh pemberontak nasionalis melalui Revolusi Xinhai dan digantikan oleh Republik China.

Hari ini, berbeza pula ceritanya tetapi masih berdasarkan tradisi yang sama iaitu berkongsi nama. Hingga ke saat ini terdapat dua buah negara yang masing-masing membawa nama negara “China” dan saling menuntut hak keabsahan bagi pihak masing-masing sebagai pembawa nama sebenar, dua negara ini ialah Republik Rakyat China yang diperintah Komunis di tanah besar dan Republik China yang diperintah Nasionalis di pulau Taiwan.


Hafiz Hashim – Anak Melayu Pertama Tawan All England

Pada 17 Februari 2003, seluruh rakyat Malaysia yang menonton perlawanan akhir edisi All England ketika itu merasa terkejut tetapi gembira. Yalah, buat pertama kali sejak kemenangan Tan Aik Huang, Malaysia berjaya menjulang kejuaraan perseorangan All England menerusi Muhammad Hafiz Hashim. Kejayaan tersebut lebih manis apabila Hafiz berjaya mengalahkan pemain perseorangan nombor satu dunia ketika itu, Chen Hong (China).

Selepas kemenangan terakhir Tan Aik Huang pada tahun 1966, bukan sekali negara mencuba menjadi juara All England. Antara yang pernah mencuba tetapi gagal ialah Datuk Punch Gunalan (1974), mentor Hafiz, Datuk Misbun Sidek (1986), Foo Kok Keong (1991), Rashid Sidek (1996) dan Ong Ewe Hock (1998).

Tidak ramai tahu sebelum kontinjen Malaysia bertolak ke England pada awal tahun 2003, Hafiz sebenarnya diberi cabaran oleh jurulatihnya Datuk Misbun untuk meningkatkan pencapaiannya di Birmingham Arena. Walaupun bergelar pemenang pingat emas Sukan Komanwel setahun sebelumnya, itu dilihat belum memadai kerana temasya itu tidak disertai pemain dari China, Indonesia dan Denmark.

Hafiz bercerita, “Ini merupakan penampilan keempat saya di All England, pada tahun itu fokus saya tertumpu kepada kejohanan ini tapi saya memang tak sasar menang kejuaraan walaupun prestasi tengah baik kerana saya ketika itu berada di kedudukan ke-33 dunia.”

Perjalanannya ke pentas final boleh dianggap sukar. Selepas berjaya mengenepikan cabaran Sony Dwi Kuncoro (Indonesia) dan Shoji Sato (Jepun) pada pusingan sebelumnya, Hafiz perlu berdepan dengan pemain veteran Denmark, Anders Boesen. Tetapi tiada siapa pun menjangkakan pemain kelahiran Kelantan itu mengalahkan lawannya secara mengejut dan mara ke peringkat suku akhir.

“Pada awalnya, saya sedikit bimbang selepas melihat undian pusingan pertama dan bertemu Sony Dwi Kuncoro bukan mudah, tapi saya cakap kepada diri sendiri bahawa ia bukan siapa yang akan saya jumpa. Ia adalah mengenai diri saya, jika saya dapat mengawal cara bermain, saya akan dapat serlahkan potensi sebenar dan dapat lebih keyakinan,” ujarnya.

Selepas berjaya mengenepikan cabaran rakan senegara Yong Hock Kin di peringkat suku akhir, kemaraannya diiringi oleh abangnya Roslin Hashim. Di peringkat separuh akhir, sekiranya mereka berjaya mengenepikan lawan masing-masing, mereka bakal menempa nama sebagai pemain adik-beradik pertama beraksi di pentas final.

Malangnya, cabaran yang menanti juga bukan calang-calang dalam bentuk dua pemain China, Chen Yu dan Chen Hong. Dalam kes Roslin, walaupun bersaing sengit dengan lawannya yang bertaraf nombor satu dunia itu, itu masih tidak mencukupi untuk membawanya ke pentas final. Selepas berjaya mengatasi Chen Yu, sandaran negara untuk menjulang kejohanan berprestij itu terletak di bahu Hafiz.

“Dalam aksi final, saya tahu harapan yang diletakkan seluruh rakyat Malaysia ke atas saya cukup tinggi apatah lagi saya pernah tewaskan Chen Hong ketika itu. Saya tenang dan turun tanpa tekanan kerana saya sedar saya pemain bukan pilihan, jadi tiada apa nak rugi. Cuma saya tetap tanam tekad nak lakukan sesuatu dan balas d3ndam untuk abang,” katanya.

Pada set pertama, pada awalnya Chen Hong mendahului permainan. Tetapi bagaikan diberi kekuatan psikologi luar biasa, Hafiz berjaya bangkit mengejar dan menang set pertama 17-14. Beliau menambah, “Memang luar biasa untuk saya bangkit pada set pertama, ia dibantu keinginan saya sendiri.

“Seperti mana saya kata jika saya boleh kawal cara bermain, saya akan dapat keyakinan. Percaya kepada diri sendiri, jangan takut untuk kalah dan saya berjaya melakukannya. Semasa set kedua, saya dapat rasakan Chen Hong gugup dan mungkin tertekan, saya lebihkan permainan meny3rang dan memaksa dia membuat kesilapan.” Hafiz menang set kedua 15-10.

Amat manis sekiranya kejayaan bersejarah Hafiz dapat disaksikan abangnya itu. Bagaimanapun, beliau tidak dapat berbuat demikian kerana semasa perlawanan, Roslin mengejar penerbangan pulang ke Malaysia. Kejayaan anak kelahiran Kampung Sireh itu meniti di bibir orang ramai termasuk Perdana Menteri ketika itu, Tun Dr Mahathir Mohamad dan Menteri Belia dan Sukan, Datuk Seri Hishammuddin Tun Hussein.

Kejayaan Hafiz dalam All England menyaksikan beliau menerima pelbagai insentif daripada ramai pihak termasuk insentif kemenangan RM5,000 daripada kerajaan negeri Kelantan.

RUJUKAN:

Labola Malaya. (2020). Kisah Hafiz Hashim, Satu-satunya Anak Melayu Yang Tawan All England. https://labolamalaya.com/kisah-hafiz-hashim-satu-satunya-anak-melayu-yang-tawan-all-england/


Bunyi Perabot Ditarik, Orang Main Guli, Barangkali Bukan Datang Dari Hantu

“Apa hal siling berbunyi, Mat? Aku dengar bunyi pelik-pelik sejak aku tumpang tidur rumah kau dari semalam.”

“Kau ni. Tidur jelah, Zam. Takde benda pun. Kucing kot main atas siling.”

“Bohonglah kucing boleh buat bunyi kuat atas siling. Rumah kau ini ada penunggu ke apa?”

“Mulut kau ni takde insurans, kau tau tak. Tau terjah situ saja!”

Ini merupakan rungutan orang kita setiap kali mendengar bunyi aneh di siling atau bumbung. Dengar saja perkara begitu, hantu muncul dalam kepala si polan. Walaupun benar dalam sesetengah kes ia merupakan gangguan makhluk halus, kebanyakan kes boleh dijelaskan secara logik.

Bagi penghuni kediaman terutama di apartmen atau kondominium, bunyi sebegini menandakan bunyi saluran paip rumah berfungsi dengan baik. Bagi pemilik rumah, ia sepatutnya satu berita baik kerana anda pasti tidak mahu rumah anda digenangi dengan air akibat paip bocor atau rosak.

Bunyi sebegini dikenali dalam komuniti saintifik sebagai kejutan hidraulik atau tukul air. Perkara ini berlaku dalam saluran-saluran paip apabila aliran air tiba-tiba terputus. Andy Piacsek dari Persatuan Akustik Amerika mencadangkan bunyi ini berkemungkinan terhasil daripada udara yang terperangkap dalam saluran paip. Apabila air mengalir atau udara berkurangan, bunyinya mungkin diubah apabila ia melalui bangunan-bangunan.

Tambah Profesor Preston S. Wilson dari Universiti Texas, sekiranya saluran paip disusun secara mendatar dalam ruang antara siling dengan lantai apartmen di bawah anda, ia boleh saja mengakibatkan fenomena tukul air. Ini boleh berlaku sekiranya seseorang dalam bangunan menutup paip air dengan cepat atau mengepam tandas selepas selesai membuang air. Tukul air boleh mengakibatkan paip beralih dari kedudukan asalnya.

Perubahan tekanan ini menggoncang paip dan menghasilkan bunyi yang kuat di mana bunyi boleh melepasi dinding konkrit. Paip akan kembali melantun dan kembali ke kedudukan asalnya sekaligus menghasilkan bunyi. Kitaran ini akan berlaku beberapa kali tetapi tekanannya berkurangan bagi setiap kitaran. Selepas beberapa kitaran, bunyi tersebut terlalu perlahan untuk menggoncang paip sekaligus menghentikan bunyi yang dihasilkan.

Selain tukul air, bunyi pelik yang selalu didengar orang berkemungkinan terhasil akibat buih udara yang terperangkap dalam paip kumbahan yang ada di sekeliling bangunan. Perubahan mengejut pada aliran air disebabkan air bercampur dengan buih sabun akan menghasilkan poket udara yang akan mele.tu.p dan bergema sepanjang paip. Tetapi ia hanya boleh menghasilkan bunyi sekali sahaja.

Bagi bunyi seperti pintu dihempas atau perabot dialihkan, ia boleh dijelaskan secara logik. Chong Kee Sen dari Institut Jurutera Singapura menyifatkan bunyi boleh diperkuat atau diubah bergantung kepada jenis medium yang membawa gelombang bunyi. Bunyi yang didengar menembusi lantai atau siling boleh saja berlaku di tempat lain dan boleh didengar apabila ia melalui secara mendatar atau menegak melepasi siling atas kepala penghuni.

Dan tidak ramai tahu, kebanyakan bangunan hari ini termasuk rumah kediaman menggunakan konkrit yang diperkukuh. Peninjau bangunan Crispin Casimir berpandangan bangunan sebegini membenarkan pemindahan bunyi dengan berkesan. Keterangan ini turut disokong oleh pengarah kejuruteraan Vertes Technologies, Chiam Soon Kiam di mana bunyi boleh keluar dari pintu, tingkap, ruang terbuka atau peredaran udara.

Tambah Kee Sen lagi, dalam sesetengah kes, ada bunyi yang terhasil akibat pengembangan atau pengecutan bahan yang disambungkan bersama. Misalnya, bagi paip besi atau plastik, ia menghasilkan bunyi berbeza yang boleh melepasi lantai atau dinding dan boleh didengar jauh daripada sumber asalnya.

Ada juga kes di mana ia terhasil akibat keriuhan kanak-kanak bermain atau perilaku jiran yang menjengkilkan. Maka di sinilah peranan sebagai jiran untuk cuba menyelesaikan isu ini secara harmoni dan tuntas agar memastikan semua orang hidup aman tanpa gangguan sebegini.

RUJUKAN:

Cheong, Alexis. (2020, 4 Mei). There’s No Ghost in Your Apartment, Here’s Why You Hear Marbles Noises at Night!. World of Buzz.

Lam, L. (2017). Complaints of noise from empty flat: Some issues defy explanation, says Tan Chuan-Jin. The Straits Times.


12 Operasi Gila Mossad

Bila kita berbicara tentang Mossad, kita pasti mengetahui reputasi agensi perisikan tersebut dalam melaksanakan misi dan operasi rahsia terhadap mana-mana musuh Israel daripada kumpulan pejuang Palestin sehinggalah negara musuh seperti Iran. Ini ditambah pula dengan keupayaan jentera propaganda agensi tersebut yang membesar-besarkan kejayaan operasi mereka dan penampilan mereka dalam media. Anda tidak perlu lihat jauh, antara ejen Mossad yang ditampilkan dalam media ialah Pegawai Ziva David (Cote de Pablo) dalam siri televisyen NCIS dan Samar Navabi (Mozhan Marno) dalam The Blacklist. Namun di sebalik reputasi mereka sebagai sebuah agensi yang harus digeruni, wujud kontroversi dalam beberapa operasi sehingga menjejaskan reputasi agensi tersebut.

1. ELI COHEN

Eli Cohen bukan sebarang orang bagi warga Israel hari ini. Ini kerana pada mereka, Cohen ialah wira negara yang bertanggungjawab membantu Israel menawan Bukit Golan dan menang dalam Perang Enam Hari. Kisah hidup Cohen diadaptasi menjadi sebuah filem bertajuk The Impossible Spy yang diterbitkan pada tahun 1987. Dalam filem tersebut, watak Cohen dilakonkan oleh John Shea (Lois & Clark: The New Adventures of Superman, Mutant X).

Namun hakikatnya, kisah sebenar Cohen tidaklah sehebat seperti yang diwar-warkan perisikan Israel. Ini kerana agak sukar bagi individu seperti Cohen menembusi struktur pentadbiran rejim di Syria berikutan statusnya sebagai orang biasa dan tiada kenalan berpengaruh yang boleh membantunya masuk dalam pentadbiran rejim.

Cerita bahawa Cohen seorang yang berpengaruh seperti yang diwar-warkan palsu semata-mata. Beliau menjadikan rumahnya itu seperti rumah pelacuran dan menjemput ramai pelacur untuk menghiburkan warga-warga Syria. Tetapi beliau tidak mempunyai akses kepada maklumat sulit dan sensitif yang dimiliki seperti yang didakwa.

Cerita beliau mempunyai hubungan rapat dengan Jeneral Amin Hafiz juga dilihat tidak konsisten. Ini kerana ramai percaya kisah Cohen berhubung rapat dengan Hafiz sebenarnya dicipta oleh pihak Israel. Menurut propaganda mereka, Cohen mula berhubung dengan Hafiz semasa berkhidmat dengan Kedutaan Syria di Argentina. Namun, berdasarkan rekod, rekod perkhidmatan Cohen sama sekali tidak menyamai tempoh masa yang dihabiskan Hafiz di sana.

Bagi Cohen sendiri, penglibatan beliau sebagai perisik Israel terbongkar pada tahun 1965 apabila beliau ditahan pihak berkuasa semasa menghantar mesej kepada penyelianya di Israel. Cohen dibicarakan di mahkamah tentera dan dijatuhi hukuman gantung sampai mati di Dataran Marjeh pada 18 Mei 1965. Lokasi mayat beliau masih tidak didedahkan sehingga ke hari ini walaupun wujud permintaan daripada waris-waris beliau untuk membawa mayatnya kembali ke Israel.

2. LAVON AFFAIR

Pada tahun 1954, Israel melancarkan satu operasi rahsia bernama Operasi Susannah. Menerusi operasi ini, rejim merekrut sekumpulan rakyat Mesir berketurunan Yahudi untuk melakukan siri keganasan membabitkan premis-premis yang dimiliki negara-negara Barat seperti Britain dan Amerika Syarikat. Mereka diberi tugas mengebom panggung wayang, perpustakaan, pusat pendidikan Amerika dan premis yang dimiliki warga Britain. Tujuan operasi ialah mencetuskan situasi huru-hara dalam negara Mesir bagi membolehkan pihak Britain mengekalkan tentera di Terusan Suez dan menyalahkan insiden tersebut kepada Ikhwanul Muslimin, komunis dan kelompok nasionalis.

Namun, operasi yang diketuai Avri Elad dan Avraham Dar tidak berjalan seperti dirancang. Ini kerana serangan bom yang dilancarkan tidak mengundang kemalangan jiwa. Bahkan sebaliknya, empat ejen yang terlibat terbunuh, dua daripadanya membunuh diri sebaik ditahan pihak berkuasa Mesir sementara bakinya dibicarakan dan dihukum bunuh. Dua pegawai Mossad yang memantau operasi iaitu Elad dan Dar berjaya melarikan diri.

Kegagalan operasi tersebut memaksa Menteri Pertahanan Israel pada ketika itu, Pinhas Lavon meletak jawatan pada 17 Februari 1955 dan digantikan bekas Perdana Menteri, David Ben-Gurion. Tidak lama selepas itu, pada 3 November tahun yang sama, Perdana Menteri Israel, Moshe Sharett meletak jawatan dan digantikan oleh Ben-Gurion.

3. NUMEC

Pada tahun 60-an, Syarikat Peralatan dan Bahan Nuklear (NUMEC) merupakan pembekal bahan nuklear dan majikan terbesar bagi penduduk di Apollo, Pennsylvania. Bila ia ditutup pada tahun 1983, pihak berkuasa mendapati beberapa jalan di bandar tersebut mengandungi radiasi. Situasi bertambah buruk apabila penganalisis mendapati syarikat tersebut kehilangan beratus-ratus paun uranium dari loji NUMEC sejak tahun 60-an. Sesetengah pihak percaya bahan tersebut ditanam di bandar tersebut namun ada juga berpandangan kehilangan uranium ini dilakukan oleh pihak Mossad dan ada kaitan dengan pengasas syarikat tersebut, Zalman Shapiro.

Kehilangan 90 kilogram uranium dari loji tersebut tanpa sebarang penjelasan mengundang siasatan Suruhanjaya Tenaga Atom Amerika Syarikat. Pihak perisikan Amerika Syarikat terutama Agensi Perisikan Pusat (CIA) mengesyaki bahan tersebut diseludup masuk ke Israel untuk menjana tenaga reaktor nuklear Dimona di Israel. Semasa siasatan terus berjalan, sejumlah 180 kilogram uranium hilang dari loji sama di mana mereka mengesyaki bahan tersebut diangkut keluar oleh sebuah syarikat dipanggil ISORAD, sebuah syarikat usahasama antara Shapiro dengan kerajaan Israel. Penyamaran syarikat tersebut ialah menjalankan penyelidikan pengawetan makanan namun mereka sebenarnya mengangkut bahan nuklear masuk ke dalam Israel.

Shapiro sehingga kini menyatakan beliau tidak melakukan sebarang kesalahan dan tidak pernah didakwa atas tuduhan jenayah. Bagi Israel pula, walaupun mereka berahsia tentang keupayaan nuklear mereka, beberapa pakar mengandaikan mereka memiliki 400 peluru berpandu nuklear dalam gudang senjata mereka.

4. SKANDAL IRAN-KONTRA

Kita semua tahu tentang skandal penjualan senjata untuk tebusan ini. Skandal ini bukan saja mencemarkan nama baik Amerika Syarikat tetapi juga hampir-hampir menyebabkan mendiang Presiden Ronald Reagan dipecat. 11 pegawai pentadbiran beliau turut berhadapan dengan pendakwaan termasuk Kolonel Oliver North, orang yang bertanggungjawab menguruskan penjualan senjata dan penyaluran wang kepada kumpulan Contras di Nicaragua. Tetapi tahukah anda, Israel turut mempunyai cap jari dalam skandal ini.

Seperti kita semua sedia maklum, selepas Revolusi Islam berlaku di Iran, kedua-dua Israel dan Iran saling bermusuhan. Namun sebelum kejatuhan Shah Iran, kedua-dua negara mempunyai hubungan diplomatik yang baik dan Iran turut mengeksport minyak kepada rejim. Berikutan Perang Iran-Iraq yang tercetus angkara Iraq melancarkan serangan pada negara tersebut pada 1980, Iran secara rahsia mula mendapatkan senjata daripada Israel. Walaupun kedua-duanya saling bermusuhan tetapi kedua-duanya mempunyai musuh sama iaitu Saddam Hussein. Selain itu, perjanjian ini berlaku disebabkan pihak Iran memerlukan lebih banyak senjata sementara pihak Israel pula memerlukan wang dan bekalan senjata yang banyak untuk ditukar dalam bentuk wang tunai.

Perjanjian sebegini diketahui pihak Amerika Syarikat berdasarkan memoir mendiang Zbigniew Brzezinski. Brezezinski yang berkhidmat sebagai Penasihat Keselamatan Kebangsaan Amerika Syarikat semasa pentadbiran Jimmy Carter menceritakan pentadbiran Carter mengetahui perjanjian ini dan menutup sebelah mata akan apa yang dilakukan kedua-dua negara tersebut. Dan perjanjian ini terbongkar apabila sebuah pesawat membawa senjata dari Iran ke Israel terhempas di Soviet Union berhampiran sempadan Turki pada tahun 1981. Tambah parah, akhbar Britain, The Observer mempunyai bukti perjanjian tersebut berdasarkan dokumen yang diambil dari pengedar senjata Israel yang mempunyai hubungan dengan Mossad, Yaakov Nimrodi. Tidak diketahui siapa sebenarnya yang mencadangkan idea perjanjian rahsia tersebut sama ada pihak Amerika, Israel atau Iran tetapi Nimrodi menyatakan Iran dan Israel yang mencadangkan idea tersebut.

Israel turut mengedarkan senjata kepada kumpulan Contras, kumpulan penentang di Nicaragua dengan membekalkan mereka senjata api yang dirampas daripada Pertubuhan Pembebasan Palestin (PLO) pada 1983 dan 1984. Operasi yang dipanggil Tipped Kettle ini dibiayai oleh Kongres Amerika Syarikat dan mendapat sokongan CIA. Pada tahun 1983 sahaja, 6,000 senjata dijual kepada Contras di mana wartawan melaporkan mereka melihat senjata api yang mempunyai warna padang pasir dan ada tulisan dalam Bahasa Rusia.

Bagi Nimrodi, pembabitan beliau dalam urusan ini menjadikan beliau antara individu terkaya di Israel pada ketika itu. Namun, langit tidak selalu cerah. Pembabitan beliau sebagai orang tengah untuk urusan penjualan senjata Iran-Israel ditamatkan apabila Perdana Menteri Israel pada ketika itu, Shimon Peres mendedahkan Nimrodi dan rakannya, Al Schwimmer sebagai penjual senjata. Peranan mereka diambil alih oleh penasihat keselamatan Peres, Amiram Nir.

5. SKANDAL PASPORT

Penggunaan pasport palsu di negara asing bukanlah perkara asing bagi perisik hari ini. Ini kerana pasport dan segala dokumen berkaitan merupakan identiti penyamaran mereka yang perlu dijaga dengan baik bagi memastikan operasi mereka tidak terbongkar. Tetapi sekiranya pasport yang digunakan sudahlah palsu tetapi juga digunakan untuk operasi berprofil tinggi, maka bersiap sedialah menerima akibatnya. Dan perkara ini berlaku kepada Israel selepas pembunuhan pemimpin Hamas, Mahmoud al-Mahbouh di Dubai pada 2010.

Bekas pegawai perisikan Mossad, Victor Ostrovsky menceritakan pengalaman beliau bertemu dengan pegawai-pegawai perisikan Mossad yang berupaya bertutur dalam Bahasa Inggeris termasuk mengikut loghat sesebuah negara yang mereka perlu menyamar. Menurut beliau, sesetengah daripada pegawai ini menggunakan identiti rakyat Australia, New Zealand atau Britain dan ia satu amalan biasa dalam Mossad. Berikutan pendedahan Ostrovsky kepada radio Australia, ABC, Canberra memberi amaran kepada Tel Aviv tindakan sebegini boleh menjejaskan hubungan diplomatik yang sedia terjalin. Maklum balas sama turut diberi oleh London, Dublin, Berlin dan Paris yang berang pasport negara mereka digunakan dalam operasi tersebut.

Pendedahan Ostrovsky dinafikan Mossad menerusi kenyataan rasminya tetapi itu tidak menghalang Ostrovsky mendedahkan tindakan Mossad menggunakan enam pasport yang dimiliki warga Britain-Israel dalam operasi-operasi sulit mereka pada tahun 2011 termasuk operasi pembunuhan al-Mahbouh. Berang dengan tindakan ini, Britain menerusi Setiausaha Luarnya, David Miliband bertemu dengan Menteri Luar Israel pada ketika itu, Tzipi Livni dan mendesak kerjasama Israel berhubung siasatan penggunaan pasport palsu tersebut.

Menurut Ostrovsky, melalui kilang pasport Mossad, agensi tersebut membelanjakan banyak wang untuk jabatan penyelidikan untuk memalsukan dokumen perjalanan termasuk menyediakan pasport berdasarkan pasport kosong atau pasport curi dari negara-negara Barat. Ini membantu mereka mengelak dikesan pihak berkuasa terutama di negara-negara Arab.

6. OPERASI PLUMBAT

Selain dikatakan mencuri bahan nuklear dari NUMEC, Mossad turut terlibat menjalankan aktiviti lanun, lebih spesifik mencuri bahan nuklear untuk program nuklear mereka. Dalam satu insiden, Mossad menyediakan sebuah syarikat palsu berpangkalan di Liberia untuk membeli sebuah kapal dagang bernama Scheersberg A. Dalam operasi tersebut, mereka membeli $3.7 juta dolar uranium dari sebuah syarikat Belgium dengan bantuan seorang pegawai syarikat petrokimia Jerman Barat.

Bahan tersebut dilabel sebagai plumbat, sebuah bahan kimia tidak berbahaya sementara krew kapal digantikan oleh ejen-ejen Mossad. Pada November 1968, Scheersberg A sepatutnya menuju ke Genoa, Itali tetapi ejen-ejen tersebut membawa kapal bertemu dengan sebuah lagi kapal dagang Israel yang diiringi dua kapal peronda untuk dipindahkan ke Haifa. Scheersberg A kemudian meneruskan perjalanan ke Turki di mana semua kargo tiada dan beberapa halaman dari log kapal dikoyakkan. Syarikat Itali tersebut kemudian diberitahu untuk membatalkan pesanan mereka berikutan kargo hilang tanpa sebarang penjelasan. Operasi tersebut tidak diketahui umum sehinggalah pada tahun 70-an.

Selain Operasi Plumbat, komando Mossad turut merompak sebuah lori yang membawa kargo uranium pada tahun 1968. Kargo tersebut kemudian dipindahkan ke pangkalan tentera Israel di Negev. Satu siasatan di Amerika Syarikat turut mendedahkan 1 tan uranium dan plutonium antara tahun 50-an hingga 70-an hilang termasuk sejumlah bahan tersebut di sebuah loji di Irvine, Tennessee.

7. “ANGKARA SI DIA, AKU TERPENJARA.”

Seorang saintis nuklear Israel bernama Mordechai Vanunu membocorkan maklumat program nuklear Israel kepada akhbar Britain, The Sunday Times pada 1986. Untuk mengelakkan Vanunu ditahan pihak berkuasa Israel, beliau diletakkan dalam sebuah rumah selamat di London dan dinasihatkan untuk berhati-hati semasa di situ. Tetapi di situlah, beliau bertemu dengan seorang pegawai Mossad bernama Cheryl Hanin yang pada ketika itu menyamar sebagai pelancong Amerika bernama Cindy.

Vanunu yang mengesyaki Cindy sebenarnya umpan Mossad mengajukan soalan tersebut kepada ejen itu tetapi dinafikan sekeras-kerasnya. Beliau jatuh hati dengan wanita tersebut tetapi Cindy mahu bersama dengan beliau di Rome, Itali. Sebelum sempat artikel The Sunday Times itu diterbitkan, Vanunu sudah berada di Itali tetapi hasratnya untuk bersama Cindy tidak kesampaian berikutan pihak Mossad menculik dan meletakkan beliau dalam sebuah kapal dagang menuju ke Israel untuk dibicarakan. Semasa dalam pelayaran pulang, Vanunu menyangka Cindy merupakan mangsa seperti beliau tetapi selepas tiga hari, barulah beliau sedar Cindy sebenarnya seorang perisik Israel. Berikutan itu, Vanunu dipenjarakan selama 18 tahun. Bila diminta mengulas penahanan Vanunu, timbalan editor The Sunday Times, Ivan Fallon menyalahkan Vanunu kerana gagal mengawal nafsunya.

Walaupun artikel tersebut diterbitkan pada tahun 1986, ini tidak menghalang pihak Israel menahan wartawan The Sunday Times yang menerbitkan artikel tersebut, Peter Hounam di Baitulmaqdis pada tahun 2004. Walaupun pihak Mossad berjaya merampas semua salinan temubual tersebut tetapi pihak akhbar berjaya menyeludup keluar salinan video temubual dari Israel.

8. MUNICH

Sebagai tindak balas kepada serangan kumpulan Black September ke atas atlet Israel semasa Sukan Olimpik Munich 1972, Mossad mengadakan Operasi Wrath of God untuk membalas dendam kematian warga mereka. Kisah mereka ini diadaptasi dalam sebuah filem arahan Steven Spielberg, Munich yang diterbitkan pada 2005 menampilkan Eric Bana (Star Trek, Lone Survivor) dan Daniel Craig (Spectre, Lucky Logan).

Bila kita dengar nama operasi ini, nampak seperti satu lagi operasi berprofil tinggi yang berjalan lancar dilakukan oleh Mossad. Namun hakikatnya, banyak perkara buruk berlaku sehingga menjejaskan reputasi agensi tersebut. Pertama, pembunuhan cendekiawan Palestin, Wael Zwaiter pada 16 Oktober 1972. Israel mendakwa Zwaiter merupakan sebahagian daripada dalang plot Black September dan pernah merancang cubaan plot rampasan kapal terbang El Al. Namun, PLO menafikan sekeras-kerasnya pembabitan Zwaiter kerana pendirian Zwaiter sendiri yang menolak aktiviti keganasan politik.

Kedua, pembunuhan Ahmed Bouchiki di Lillehammer, Norway. Menurut laporan perisikan, individu yang dikatakan dalang Black September, Ali Hassan Salameh berada di Norway. Hakikatnya, Salameh memberi maklumat tersebut dengan tujuan menyukarkan pihak Mossad menjejaki beliau. Mossad termakan umpan Salameh dan menjejaki seorang lelaki yang dikatakan Salameh namun hakikatnya, lelaki tersebut mempunyai rupa mirip Salameh. Pemberi maklumat Mossad yang menyangka Bouchiki ialah Salameh sebenarnya seorang warga Algeria bernama Kemal Benamane yang bertindak sebagai kurier Black September sebelum berpaling tadah sebagai pemberi maklumat agensi tersebut. Ketua operasi, Mike Harari yakin bahawa individu tersebut ialah Salameh segera mengumpulkan pasukannya dan membunuh Bouchiki pada 21 Julai 1973. Pada ketika itu, Bouchiki dalam perjalanan pulang dari panggung wayang bersama isterinya yang sarat mengandung.

Tindakan pasukan Mossad ini membunuh Bouchiki menarik perhatian pihak berkuasa Lillehammer kerana berdasarkan rekod, tiada kes pembunuhan berlaku di situ selama 40 tahun. Daripada 15 ejen terlibat termasuk Harari, enam berjaya ditahan pihak berkuasa di mana mereka turut menemui rumah selamat dan dokumen perjalanan yang digunakan. Berikutan pendedahan maklumat oleh ejen-ejen Mossad yang ditahan ini kepada pihak perisikan Norway, maklumat ini dikongsi dengan semua agensi perisikan Eropah lain. Ini memaksa Mossad memanggil pulang ejen-ejen yang menyamar, meninggalkan rumah selamat mereka, menukar nombor telefon dan mengubah semua kaedah operasi mereka.

Bagi ejen-ejen yang ditahan, mereka dibicarakan dan dihukum penjara antara setahun hingga enam tahun sebelum dihantar pulang ke Israel. Bagi Harari sendiri, dia berjaya melepaskan diri dan tidak pernah diekstradisi ke Norway. Bagi Salameh pula, beliau dibunuh menerusi bom kereta di Beirut pada 22 Januari 1979 yang membunuh empat pengawal peribadinya dan empat orang awam termasuk seorang pelajar warga Britain dan seorang biarawati warga Jerman. Insiden tersebut turut mencederakan 18 orang warga Lubnan dan Palestin. Walaupun enggan bertanggungjawab atas apa yang berlaku di Lillehammer, Tel Aviv memberi pampasan sebanyak $283 ribu kepada keluarga Bouchiki dan $118 ribu kepada anak lelaki Bouchiki dari perkahwinan terdahulu.

Namun, peranan Salameh sebagai dalang Black September ternyata kecil saja. Ini kerana dalang sebenar kumpulan tersebut ialah seorang komander PLO bernama Mohammad Oudeh atau lebih dikenali sebagai Abu Dawoud. Oudeh kembali semula ke Palestin pada tahun 1996 selepas termeterainya Perjanjian Oslo. Beliau kemudian menulis sebuah memoir yang mendedahkan peranan sebenarnya dalam Black September yang diterbitkan pada tahun 1999. Oudeh kini dikatakan menetap di Syria.

9. NASRALLAH

Sesiapa yang membaca pasti mengenali nama ini. Inilah individu yang buat Israel tidak tidur lena pada waktu malam iaitu pemimpin Hizbullah, Sheikh Hassan Nasrallah. Justeru, tidak hairanlah mengapa pihak Mossad sentiasa mencari peluang untuk menangkap atau membunuh beliau. Dan peluang tersebut terhidang apabila Perang Julai atau Perang Lubnan Kedua tercetus pada 12 Julai 2006. Semasa jet-jet Israel membedil selatan Lubnan dan Beirut, Mossad mendakwa mereka berjaya menawan tentera-tentera Iran yang membantu pihak Hizbullah dalam perang tersebut. Selain itu, mereka turut mendakwa berjaya menahan Nasrallah semasa perang tercetus.

Namun, inilah saat yang menjadikan Mossad sebagai bahan ketawa di Timur Tengah. Ini kerana lelaki yang disangka Sheikh Hassan Nasrallah itu sebenarnya seorang petani biasa saja. Dan kesalahan lelaki tersebut ialah memiliki nama sama dengan pemimpin Hizbullah itu. Begitu juga dengan dakwaan mereka menawan tentera-tentera Iran itu sebenarnya palsu. Kegagalan sebegini memperlihatkan kegagalan Mossad menganalisis kekuatan dan kelemahan Hizbullah termasuk membunuh pemimpin wilayah atau kebangsaan Hizbullah walaupun banyak kali mengancam mereka di media arus perdana.

10. PENGEBOMAN BEIRUT 1983

Pada tahun 1983, dua pengebom bunuh diri meletupkan diri mereka dalam dua buah lori penuh dengan bahan letupan di berek Tentera Marin Amerika Syarikat yang membunuh 240 orang. Insiden ini ialah insiden kehilangan nyawa terburuk bagi pihak Marin selepas Pertempuran Iwo Jima, bagi pihak tentera selepas Insiden Tet di Vietnam dan serangan pengganas terburuk sebelum serangan 11 September. Menurut Ostrovsky, Mossad sebenarnya mengetahui serangan tersebut lebih awal menerusi pemberi maklumat mereka. Menurut pemberi maklumat tersebut, Hizbullah atau Jihad Islam (kumpulan yang dikaitkan dengan Hizbullah) mengisi lori tersebut dengan bahan letupan tetapi maklumat tersebut sengaja disimpan oleh Pengarah Mossad, Nahum Admoni.

Ostrovsky memberitahu dalam bukunya, By Way of Deception, Admoni memberitahu ejen-ejen agensi tersebut, “Kita bukannya mempertahankan orang Amerika. Mereka sebuah negara besar. Bagi saja maklumat biasa kepada mereka.” Pada masa sama, kita perlu ingat kawalan keselamatan di pangkalan tersebut agak longgar dan ditambah pula dengan tiada sebarang amaran tentang serangan membuatkan pihak tentera leka dan cuai.

11. MEHDI BEN-BARKA

Dunia ketiga mengenali Mehdi Ben-Barka sebagai pemimpin Parti Sosialis Maghribi tetapi bagi kepimpinan Maghribi pada ketika itu, Ben-Barka ialah satu ancaman kepada mereka. Lalu, Raja Hassan meminta Menteri Dalam Negeri, Jeneral Muhammad Oufkir untuk menguruskan Ben-Barka. Oufkir yang mempunyai hubungan rapat dengan Pengarah Mossad ketika itu, Meir Amit meminta bantuan agensi tersebut dalam usaha membunuh pemimpin sosialis tersebut. Mossad menerima cadangan tersebut kerana melihat Maghribi sebagai negara Arab pro-Barat yang boleh dijadikan sekutu dan menjaga kepentingan orang Yahudi di negara tersebut.

Peranan Mossad dalam operasi ini tidak seberapa iaitu mengesan kedudukan Ben-Barka dan mengenalpasti rutin harian beliau semasa duduk dalam buangan di Geneva, Switzerland. Namun ibarat beri betis, mahukan peha, pihak Maghribi mahukan Mossad memberikan mereka akses kepada rumah selamat, dokumen perjalanan, alat penyamaran, solekan dan mengekori Ben-Barka ke mana saja beliau pergi. Tatkala itulah, wujud dilema dalam kalangan kepimpinan Mossad kerana beliau turut mempunyai hubungan baik dengan mereka dan menyanjung Israel, sekaligus mengundang persoalan patutkah mereka memberi amaran akan plot pembunuhan tersebut. Bagai menyedari keengganan Israel untuk meneruskan plot tersebut, Maghribi meneruskan operasi dan memaksa Mossad memberi perlindungan keselamatan kepada ejen mereka, Ahmad Dlimi di Paris.

Ben-Barka diumpan untuk satu perjumpaan bersama seorang wartawan Perancis di sebuah kafe, ditahan oleh dua polis Perancis yang disyaki ejen perkhidmatan perisikan Perancis dan dibawa ke sebuah apartmen. Di sinilah, beliau diseksa berjam-jam sebelum ejen-ejen Maghribi secara tidak sengaja melemaskan beliau dalam air. Panik, mereka berhubung dengan pihak Mossad di mana agensi tersebut menghantar pasukan pembersih untuk menanam mayat dan menghilangkan mayat dengan bahan kimia yang memberi reaksi kuat pada air dan mayat.

Bagi keluarga Ben-Barka, mereka mengesyaki pembunuhan beliau didalangi oleh tiga atau empat agensi perisikan, CIA, Mossad, perisikan Perancis dan perisikan Maghribi. Bagi pihak Maghribi, mereka enggan bekerjasama berkenaan kes pembunuhan ini termasuk menolak permohonan kebenaran dari penyiasat Perancis untuk menyoal individu-individu terlibat. Pada tahun 2005, Perancis menyatakan mereka bersedia untuk mengeluarkan waran tangkap antarabangsa untuk semua individu terlibat tetapi gagal melakukannya. Pada 1 Oktober 2009, pihak Perancis menyenaraikan empat individu dalam senarai individu dikehendaki Interpol iaitu Ketua Polis Maghribi, Jeneral Hosni Benslimane, bekas ketua perkhidmatan perisikan Maghribi, Abdelkader Kadiri, Abdelkak Achaachi, perisik dan Mioud Tounsi, individu disyaki terlibat dalam plot penculikan Ben-Barka. Namun, senarai tersebut ditarik balik sehari kemudian di mana keluarga beliau mengesyaki penglibatan Presiden Perancis ketika itu, Nicolas Sarkozy dalam penarikan senarai tersebut.

12. KHALED MESHAAL

Pada September 1997, Perdana Menteri Israel yang baru dipilih, Benjamin Netanyahu mahu membunuh pemimpin kanan Hamas, Khaled Meshaal sebagai tindak balas kepada serangan bom bunuh diri di sebuah pasar di Baitulmaqdis yang membunuh 16 warga Israel dan mencederakan 169 orang pada Julai tahun yang sama. Mahu mengelak insiden memalukan yang pernah berlaku pada masa silam, seorang saintis mencadangkan kepada beliau untuk membunuh Meshaal dengan menggunakan sejenis racun yang boleh membunuh jika bersentuhan tetapi tidak dapat dikesan dalam proses bedah siasat.

Netanyahu mengerahkan unit Kidon, satu unit elit dalam Mossad untuk melakukan pembunuhan tersebut. Dua ejen berkenaan, Sean Kendall dan Barry Beads diberi tugas mengganggu perhatian dengan tin Coca Cola yang meletup dan menyembur racun ke arah beliau semasa Meshaal dalam perjalanan pulang ke rumahnya di Pusat Shamiah. Bila dua ejen ini cuba menghampiri Meshaal, anak perempuannya melompat keluar dari kereta SUV, memaksa beliau dan pengawal peribadinya mengejarnya. Ketua ejen memberi isyarat untuk membatalkan operasi tetapi ia tidak disedari Kendall dan Beads. Bila mereka menghampiri Meshaal, Kendall cuba meletupkan Coca Cola tetapi tiada apa yang berlaku. Sementara Beads cuba menyembur Meshaal tetapi disedari pemandunya yang menyerangnya dengan surat khabar. Beads bagaimanapun berjaya menyembur beberapa titik dalam telinga Meshaal sebelum beliau berjaya melarikan diri.

Bila kedua-dua ejen ini cuba melarikan diri bersama baki unit mereka, mereka berjaya ditahan pihak berkuasa Jordan. Dan bila plot cubaan bunuh tersebut didedahkan, ini mencetuskan kemarahan di peringkat antarabangsa dan merenggangkan hubungan Israel-Jordan. Raja Hussein bin Talal yang murka dengan insiden tersebut mengancam akan memenjarakan kelapan-lapan ejen tersebut melainkan Israel memberi penawar kepada racun Meshaal. Selain memberi penawar kepada Meshaal, Jordan dan Palestin terutama Hamas turut menuntut pembebasan beberapa warga mereka yang dipenjarakan di Israel. Israel membebaskan sembilan warga Jordan dan 61 warga Palestin termasuk pengasas pergerakan Hamas, Sheikh Ahmed Yassin. Selepas itu, barulah kelapan-lapan perisik Mossad itu dilepaskan dengan Kendall dan Beads diserahkan kepada Kedutaan Kanada. Selain menghadapi kemarahan pihak Jordan, Netanyahu turut dikecam kerajaan Kanada kerana ejen-ejen tersebut menggunakan pasport palsu Kanada dalam operasi tersebut.

SUMBER:

1. Abu Khalil, As’ad. (2010). Al-Jazeera English. Mossad: might or myth. http://www.aljazeera.com/focus/2010/03/2010323303192667.html

2. Tormsen, David. (2015) Listverse.com. 10 Controversial Mossad Operations. http://listverse.com/2015/11/06/10-controversial-mossad-operations/

3. Wise, David. (1990). The New York Times. What Did Mossad Know, and When? http://www.nytimes.com/1990/10/07/books/what-did-mossad-know-and-when.html?pagewanted=all

4. Blair, David. (2012). The Telegraph. Khaled Meshaal: How Mossad bid to assassinate Hamas leader ended in fiasco. http://www.telegraph.co.uk/news/worldnews/middleeast/palestinianauthority/9730669/Khaled-Meshaal-How-Mossad-bid-to-assassinate-Hamas-leader-ended-in-fiasco.html

5. Gilroy, Harry. (1964). The New York Times. Account of Lavon Affair, Controversial Issue in Israeli Politics, Included in New Book by an American. http://www.nytimes.com/1964/03/29/account-of-lavon-affair-controversial-issue-in-israeli-politics-included-in-new-book-by-an-american.html?mcubz=1

6. Johnson, Scott C. (2015). Foreign Policy. What Lies Beneath. http://foreignpolicy.com/2015/03/23/what-lies-beneath-numec-apollo-zalman-shapiro/

7. Samuel, Henry. (2009). The Telegraph. French secret services accused of link to murder of Ben Barka. http://www.telegraph.co.uk/news/worldnews/europe/france/6339205/French-secret-services-accused-of-link-to-murder-of-Ben-Barka.html

8. Brittain, Victoria. (2001). The Guardian. Ben Barka killed with French help. https://www.theguardian.com/world/2001/jul/02/victoriabrittain

9. Gilmore, Inigo. (2004). The Telegraph. Vanunu claims he asked Mossad ‘honey trap’ if she was a spy. http://www.telegraph.co.uk/news/worldnews/middleeast/israel/1463230/Vanunu-claims-he-asked-Mossad-honey-trap-if-she-was-a-spy.html

10. Owen, Jonathan. (2010). The Independent. ‘Fake identity’ Brits warned that their lives are in danger. http://www.independent.co.uk/news/world/middle-east/fake-identity-brits-warned-that-their-lives-are-in-danger-1905971.html

11. Gardham, Duncan. (2010). The Telegraph. Dubai Hamas assassination: how it was planned. http://www.telegraph.co.uk/news/worldnews/middleeast/dubai/7251960/Dubai-Hamas-assassination-how-it-was-planned.html

12. Weymouth, Lally. (1986). The Washington Post. Yaacov Nimrodi: A Tale Of Arms and the Man. https://www.washingtonpost.com/archive/opinions/1986/12/14/yaacov-nimrodi-a-tale-of-arms-and-the-man/bd0ebc20-660f-4e9a-8f5e-4495eb1a4534/?utm_term=.6aaf425b9fbe

13. IRAN-CONTRA REPORT; Arms, Hostages and Contras: How a Secret Foreign Policy Unraveled. (1987). The New York Times. http://www.nytimes.com/1987/11/19/world/iran-contra-report-arms-hostages-contras-secret-foreign-policy-unraveled.html

14. Sperling Jr, Godfrey. (1987). The Christian Science Monitor. The Iran affair – and Reagan’s close ties with Israel. https://www.csmonitor.com/1987/0120/eties-f.html

15. Cowell, Alan. (1997). The New York Times. The Daring Attack That Blew Up in Israel’s Face. http://www.nytimes.com/1997/10/15/world/the-daring-attack-that-blew-up-in-israel-s-face.html